Linas neatsiejamas nuo lietuviškos kultūros ir tautosakos elementų. Linai, linų apdirbimas lydėdavo žmogų nuo jo gimimo iki pat mirties.  Tačiau šiandienai tai jau  retai kur auginama ir mažai kam pažįstama kultūra. Atsižvelgiant į bendrąsias ugdymo programas šiame edukaciniame užsiėmime siekiama dalyvius supažindinti su šio augalo auginimo ir apdirbimo tradicijomis.
Muziejaus ekspozicijoje dalyviai susipažins su 20 a. pradžios lino apdirbimo darbais.
Turės turės galimybę pamatyti tikrus linus, pasiklausyti, kaip barška lino galvutėje esančios sėklos, pajausti lino sėklytės glotnumą, patyrinėti lininių pakulų, siūlų ir audinių rūšis.  Išbandyti lininio rankšluosčio savybes. Paragauti linų sėmenų aliejaus su svogūnais ir juoda namine duona ar maltų sėmenų deserto
Įgytas žinias užtvirtins  grupelėse spręsdami rebusą arba dėliodami dėlionę. O atlikę užduotį dar sužinos, kokį metų mėnesį pavadino pagal linus.
Kūrybinio užsiėmimo metu susipažins su lininių marškinių siuvimo ir dekoravimo principais patys kurs simetrinį marškinių dekoro ornamentą, naudodami lino raižinio technika pagamintus  antspaudus.


„Kūčios ir Kalėdos Kliukliuko miške“. Virtualus susitikimas su rašytoja Alvile Rimaite

„Kalėdos girioje – tokia šventė, kai gali patirti džiaugsmą ne tik gaudamas dovanų, bet ir jas dovanodamas. Miško gyventojai Kalėdas švenčia ne tik kaip saulės sugrįžimą ir gamtos atgimimo pradžią. Tai toks metas, kai visi džiaugiasi galėdami būti kartu. Susipykusieji – susitaiko, atleidžiami ir pamirštami visi praėjusių metų pykčiai ir nuoskaudos, jei tokių buvo būta“.
Nuotolinio susitikimo metu vaikai su rašytoja keliaus į jos knygos „Kliukliukas, arba keletas istorijų, nutikusių vienam gauruočiui“ pasaulį. Tai aukštų pušų, skarotų eglių ir senų ąžuolų miškas. Čia, apsuptas žvėrių bei paukščių kaimynystės, gyvena gauruotis, vardu Kliukliukas. Kliukliuko girioje švenčiamos ne tik Kalėdos, bet ir unikali mūsų šventė – Kūčios.
Perskaičiusi knygos ištrauką autorė su mokiniais kalbės apie tikrąjį švenčių džiaugsmą – buvimą kartu su artimaisiais. Apie ypatingą gruodžio nuotaiką – laiką, skirtą ramiam švenčių laukimui, bendrabūviui, šeimai ir brangiausiems bičiuliams. Apie laiką, tokį tinkamą kūrybai. Ir leisimės į ją – kartu sukursime vieną ar kelis unikalius personažus, kuriuos įsuksime į žiemos šventėmis kvepiančių nuotykių sūkurį! Vyks bendras idėjų generavimas, vaikai mokysis pasakojimo kūrimo įdomybių ir gautas žinias įtvirtins žaismingose istorijos kūrimo dirbtuvėse. Edukacijos metu vaikų sukurtus personažus mokytojas galės naudoti kitose lietuvių kalbos pamokose, galės skirti dailės pamoką sukurtos istorijos iliustracijoms nupiešti.
Užsiėmimo tikslas – skatinti kūrybiškumą ir domėjimąsi knygomis, įtraukiant į diskusiją ir žaismingą istorijos kūrimo procesą. Taip pat ugdyti kultūrinį sąmoningumą, kritinį mąstymą, dėmesį bendrabūviui ir tvarumui.
Knygos „Kliukliukas, arba keletas istorijų, nutikusių vienam gauruočiui“ ištraukos įtrauktos į 3-ios klasės serijos TAIP! lietuvių kalbos vadovėlius („Šviesa“, 2018).
Virtualus susitikimas vyksta per „Zoom“ arba „MS Teams“ platformą (pasirinktinai). Dalyviams nereikia turėti jokių papildomų priemonių.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Edukacinis užsiėmimas "Debesų telefonija"

Paeityje su draugais galėjome susisiekti naudodami laidinius telefonus, dabar – mobiliuosius telefonus. Atsiradusi interneto paslauga dar labiau praplėtė susisiekimo galimybes realiame laike. Sparčiai plinta nauja paslauga, kuri yra vadinama internetine telefonija arba „VoIP“ (angl. „Voice over IP“). Lietuviškai - tai balsas per interneto protokolą. Ji garantuoja didesnį funkcionalumą bei platesnes pritaikymo galimybes, apeinant tradicinius telefonų operatorius. Pirmasis „VoIP“ skambutis buvo atliktas dar 1973 metais. Edukacijos metu plačiau sužinosite apie telefonijos vystymosi raidą, apžiūrėsite muziejuje esančią gausią įvairių tipų telefonų kolekciją. Mokiniams bus sudaryta galimybė telefonus liesti, pakelti, išbandyti jų veikimą, palyginti pramoninio dizaino sprendimus, technines galimybes. Aptarsime naujausią VoIP technologiją – „Debesų telefoniją“. Įvardinsime šios naujosios technologijos poveikį bendravimo kultūrai, saugumui, asmenybės laisvei viešojoje erdvėje. Pažvelgsime į technologijas kaip į kultūros dalį, žmogiškojo pasaulio pažinimo priemonę.

Paslauga teikiama tik kultūros ar meno įstaigoje


KOMANDOS FORMAVIMAS: kultūrinių, socialinių ir emocinių įgūdžių lavinimas (mūsų patalpose, Vilniuje / 5-8 kl.)

"KOMANDOS FORMAVIMAS: kultūrinių, socialinių ir emocinių įgūdžių lavinimas" - edukacinio užsiėmimo tikslas: naujai susiformavusiai mokslevių grupei (klasei) susipažinti artimiau, užmegsti glaudesnius ryšius arba jau esamai ir seniai pažistamai grupei pažvelgti kitu kampu į iškylančias tarpusavio problemas bendravime, pamatyti save ir kitus netikėtose situacijose. Naudojant smagias psichologines užduotis bei dramos terapijos metodus gvildenami tokie uždaviniai: 1) pažinti ir išbandyti kultūrinės raiškos galimybes savo kolektyve; 2) ugdyti gebėjimą dirbti su kitais žmonėmis, siekiant bendrų socialinių tikslų; 3) emocinių įgūdžių lavinimas, mokantis skirtingų emocijų raiškos būdų, siekiant bendravimo ir bendradarbiavimo tikslų bei mokinantis sukurti ir palaikyti harmoningus santykius su grupės nariais; 4) efektyvesnis tarpusavio komunikavimas ir geresnis vienas kito pažinimas. Siekiamas poveikis: per tam skirtus žaidimus, diskusijas ir kūrybinę veiklą - atliepti bendrumo, kompetencijos, savivertės ir drąsos ugdymo poreikius, reikalingus tiek sename, tiek naujame kolektyve. Šią edukaciją kas met pakartotinai užsisako apie 40% mokyklų, kurios jau turėjo šį užsiėmimą ir nori jo kitoms savo klasėms. Ji aktuali tampa ypač rudenį, kai susiformuoja nauji kolektyvai, bet sėkmingai pritaikoma ir jau seniau susibūrusiuose kolektyvuose sprendžiant konfliktines situacijas, ieškant kūrybingų sprendimų. Užsiėmimas vyksta naudojant Individualiosios psichologijos (remiantis tarpdisciplininio meno principu) ir Dramos terapijos žaidybinius ir vaidybinius elementus, kartais pasitelkiant dailės, muzikos bei šokio-judesio praktikas. Parenkant užduotis atitinkamai pagal moksleivių amžių ir grupės dydį.


Tautosakos kūriniai – dainos, pasakos, sakmės, mįslės ir patarlės – dar ne taip seniai buvo žmonių gyvenimo dalis. Sunku net įsivaizduoti, kiek įvairiausių folkloro faktų saugojo senų senovėje gyvenusių žmonių atmintis. Tam, kad ši neįkainojama vertybė išliktų ligi šių dienų, mūsų tikslas pateikti vaikams tautosaką per jų pačių patirtį, aktyviai, įdomiai ir kūrybingai.
Edukacijos metu, vaikai dalyvaus varžytuvėse, žais senovinius žaidimus, atras tautosakoje vyraujantį žmogaus ir gyvūno santykį ir pasijus tikrais menininkais, kuriančiais lietuvių tautosaką, puoselėjančiais senąsias lietuvių tradicijas ir papročius.
Edukacijos pabaigoje vaikai atsipalaiduos glostydami naminius gyvūnus ir dalindamiesi patirtimi, įspūdžiais apie atliktas veiklas.

Paslauga teikiama tik paslaugos gavėjo pasirinktoje įstaigoje (pvz., mokykloje)

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Paslaugos tikslas – supažindinti mokinius su lietuvių Velykų šventimo tradicijomis ir viena iš tradicinių margučių marginimo technikų – marginimu vašku, o praktinės užduoties metu vašku nusimarginti po velykinį margutį. Uždaviniai:  1. Pristatyti įdomesnius Velykų šventės papročius. 2. Supažindinti su tradicinėmis margučių marginimo technikomis (uždavinys taikomas 5-12 klasėms). 3. Naudojant tradicinių raštų pavyzdžius, susikurti savo raštą ir vašku nusimarginti po vieną margutį; 4. Aptarti margučio simbolinę prasmę, iki mūsų dienų išlikusius ir jau pamiršus papročius, Velykų būrimus, folklorą (uždavinys taikomas 5-12 klasėms).
Naudojamos priemonės: rankų darbo mediniai stoveliai vaškui lydyti ir arbatinei žvakei įstatyti, bičių vaškas, rankų darbo mediniai vašeliai su metalinėmis galvutėmis vaško raštams išgauti, maistiniai dažai kiaušinių dekoravimui, spausdinti lapai su raštų pavyzdžiais. Visas priemones (dažus, vašką, dažymo adatėles) edukatorė atsiveža su savimi. Vaikai tik turi turėti po vieną virtą kiaušinį.
Praktinės ir kūrybinės užduotys pritaikytos atsižvelgiant į mokinių amžių ir gebėjimus. Priešmokyklinės grupės ir 1-4 kl. mokiniai sužino įdomesnius Velykų  šventės papročius ir mokosi marginti vašku. Su 5-12 kl. mokiniais papildomai  yra analizuojama margučių ir jų raštų simbolika,  aptariami seniau egzistavę tikėjimai, draudimai ir burtai.
 Edukacijos metu įgytos žinios apie Velykų šventimo tradicijas skatina giliau pažinti lietuvių tautinę savimonę,  praplečia supratimą apie prigimtinės kultūros svarbą kitų kultūrų pažinimo kontekste, formuoja teigiamą požiūrį į tradicijų, folkloro, meninio-kultūrinio paveldo išsaugojimą ir perdavimą ateinančioms kartoms.
Edukaciją veda etninės kultūros mokslų daktarė, edukatorė ir edukacijų kūrėja Ingrida Stundžė.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Edukacija „Visi skirtingi - visi lygūs“ paremta Linos Lenkutės metodiniu leidiniu „Pažink save“. Profesionalūs edukatoriai naudodami įvairias raiškos priemones sugeba pritraukti dėmesį ir viską išdėstyti paaugliui suprantama kalba. Edukacijos metu nagrinėjami vyrų ir moterų skirtumai ir panašumai analizuojant fizinę, socialinę, emocinę ir protinę sritį, akcentuojama pagarba žmogaus asmeniui ir jo unikalumui. Edukacijos tikslas – socialiai atsakingas ir sėkmingai funkcionuojantis tarpasmeniniuose santykiuose jaunuolis, gebantis greitai reaguoti į besikeičiančią situaciją ir kūrybiškai spręsti iškilusius sunkumus. Edukacijos uždaviniai: *Lavinti kūrybiškumą; *Ugdyti kritinį mąstymą; *Mokyti reikšti savo nuomonę ir išklausyti kitą; *Mokyti suprasti savo psichologinę būseną ir ją valdyti; *Akcentuoti pagarbaus santykio svarbą; *Ugdyti pagarbą savo ir kito asmens atžvilgiu.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Socialinė, emocinė ir sveikos gyvensenos kompetencija


Lietuvos nacionalinė Martyno Mažvydo biblioteka

"Pinhole” fotografijos dirbtuvės - tai galimybė vyresnių klasių moksleiviams susipažinti su Lietuvos nacionaline Martyno Mažvydo biblioteka ir joje esančiomis Medijų dirbtuvėmis. Pasiskirstę į grupeles moksleiviai patys sukonstruos “pinhole” fotografijos kamerą, kurią sudaro šviesos nepraleidžianti dėžutė ir kruopščiai išdurta skylutė. Naudodami kamerą fotografuos savo pasirinktus objektus ir ryškins nuotraukas Medijų dirbtuvių foto laboratorijoje. Moksleiviai nuotraukas nuskenuos fotografijų skeneriu ir retušuos kompiuteriu naudodami nuotraukų redagavimo programa. Dalyviai susipažins su “pinhole” fotografijos istorija praplės savo kultūrinį akiratį, pagilins skaitmeninio raštingumo įgudžius ir smagiai praleis laiką.


Apžiūrimi augantys linai, darbo įrankiai linams apdoroti. Verpiami siūlai rateliu, sukami ant lankčio ir vejami į kamuoliukus. Žaidžiamas žaidimas su kamuoliuku. Audžiamos draugystės juostelės su akmenukais.


INTEGRUOTA LITERATŪROS IR DAILĖS PAMOKA. Dar ne pabaiga: kūrinių kompozicijos ypatumai

„Kaip viskas baigėsi?“ – dažnai norime žinoti, klausydamiesi įdomios istorijos, skaitydami knygą ar žiūrėdami filmą. Pabaiga – bene svarbiausia kūrinio kompozicijos dalis. Kokios būna literatūros kūrinių pabaigos? Ar įmanoma, kad kūrinys mums siūlytų kelias pabaigas arba... neturėtų pabaigos iš viso? Į šiuos klausimus atsakyti padės apsilankymas MO parodoje.
Lygindami dailės ir literatūros kūrinius mokiniai randa daug panašumų: abu jų turi erdvę, dažnai laiką, veikėjus ir kita, tačiau kuo panaši ir kuo skiriasi jų kompozicija, ar dailės kūrinys irgi turi pabaigą? Tyrinėdami vizualiojo meno kūrinius, skaitydami šiuolaikinės literatūros tekstus mokiniai ieško atsakymų į šiuos klausimus, diskutuoja, dirba grupėmis ir sukuria dar niekur niekada nepublikuotos istorijos pabaigą, parenka ją sustiprinančią finalinę neegzistuojančios knygos iliustraciją iš parodoje eksponuojamų dailės kūrinių. Refleksijoje dalijasi įgyta emocine ir menotyrine patirtimi.


Edukacijos metu supažindinsime vaikus su popieriaus istorija. Perdirbsime jau panaudotą popierių ir pagaminsime naują pridėdami įvairių žolelių. Iš pasigaminto popieriaus sukursime naują meno kūrinį, kurį vaikai pasiims.


Puiki galimybė susipažinti ir išmokti naudotis su naujos technologijos priemone - 3D rašikliu. 3D rašiklis tai didesnė nei
įprasto rašiklio versija, vietoj rašalo yra naudojamas plastikinis siūlas ( PLA ). 3D rašiklis veikia išspaudžiant įkaitintą
plastiką. Po kelių sekundžių plastikas sukietėja ir išlaiko bet kokią formą. Plastikas atvėsta į vientisą ir stabilią struktūrą,
leidžiančią sukurti trimatį daiktą, kurį galima paliesti, palaikyti, pastatyti. Pieštukams naudojamas PLA plastikas yra visiškai
saugus ir ekologiškas, neskleidžia nuodingų dūmų. 3D rašiklis tai tinkama mokymosi priemonė, tokiose srityse kaip matematika (geometrinėms figūroms piešti), architektūra (modeliavimui), istorija ( valstybinėms šventėms pažymėti) geografija ( augalų, žemynų, vandenynų atvaizdavimas) ir vaizduojamasis menas.
Trumpos teorinės dalies metu supažindinsime su 3D rašiklio veikimo principais ir darbo metodais, išmokysime jais naudotis,
parodysime žymių menininkų darbus, mūsų padarytus pavyzdžius. Praktikos metu siekiame, kad kiekvienas mokinys savo
darbą padarytų kruopščiai, kūrybingai ir atsakingai. Siūlome pasigaminti teminių dekoracijų Valstybinių švenčių progoms.
Velykoms šiuo ypatingu rašikliu pasidaryti kiaušinių ir juos išmarginti.  Taip pat pasigaminti Kalėdinių dekoracijų.
Tai būtų originalios dovanėlės Mamyčių dienos ar kitos šventės proga. Atvykstame į jūsų mokyklą arba kviečiame atvykti pas
mus į Panevėžį. Savo kūrinį kiekvienas parsineša namo prisiminimui. Praktinį darbą pritaikome pagal moksleivių amžių.


Emocijų tyrinėjimo dirbtuvės "Detektyvas meno kūriniuose"

Tai kūrybinė emocijų tyrinėjimo (įsisąmoninimo) edukacija, kurios tikslas – lavinti paauglių emocinį intelektą, tyrinėjant ir analizuojant emocijas bei jausmus per meno kūrinius.

Įgūdis pažinti emocijų įvairovę, tinkamai jas išreikšti ir reaguoti į kitų žmonių jausmus yra labai svarbus. Kuo labiau išvystytas vaiko emocinis intelektas, tuo mažiau socialinių ir emocinių problemų jam kyla. Gebėjimas stebėti, suprasti savo ir kitų emocinį pasaulį, suteikia vaikams pasitikėjimo savimi, stiprina santykius su kitais, padeda efektyviau spręsti konfliktines situacijas ir įveikti emocinius sunkumus.

Menas – puikus įrankis, padedantis tyrinėti ir pažinti emocijas bei jausmus. Edukacijos metu dalyviai turės galimybę susipažinti su skirtingomis meno sritimis ir patyrinėti emocijų įvairovę ir raišką. Dalyviams bus skiriamos įdomios, smagios komandinės užduotys, leisiančios pabūti detektyvais ir išnarplioti emocinius labirintus.

Analizuodami situacijas, dalyviai sieks pažinti emocijų įvairovę ir sudarys emocijų žodynėlį. Tyrinėdami fotografijas ieškos vieną ar kitą emociją atspindinčių vaizdinių. Stebėdami paveikslų reprodukcijas interpretuos ir argumentuos, kokias emocijas atpažįsta meno kūriniuose, kokius skirtingus jausmus žmonės išgyvena toje pačioje situacijoje. Galiausiai, patys taps kūrėjais – iš gautų priemonių ir turimų savo daiktų sukurs pasirinktą emociją atspindintį modernaus meno kūrinį (meninę instaliaciją) ir parengs trumpą jos pristatymą.

Edukacinis užsiėmimas suteiks galimybę patyrinėti ir pažinti skirtingas meninės raiškos formas – fotografiją, dailę, skulptūrą (meninę instaliaciją). Stebint ir tyrinėjant meno kūrinius dalyviai praplės savo kultūrinį akiratį, puoselės savo vidinį pasaulį. Kūrybiškos užduotys lavins dalyvių vaizduotę ir meninę saviraišką, gebėjimą bendrauti, bendradarbiauti ir išreikšti savo požiūrį. Po edukacijos dalyviai gebės lengviau atpažinti ir reaguoti į savo ir kitų žmonių emocijų įvairovę.


Knygnešio dalia: daug kelių – vienas tikslas

Klaipėdos miesto savivaldybės Imanuelio Kanto viešoji biblioteka

Edukacija-patirtinis vaidmenų žaidimas, kurio metu vaikai turės galimybę pabūti XIX amžiaus Lietuvos gyventojais, susiduriančiais su spaudos draudimo metu apribotomis teisėmis į informaciją, knygnešiais – jų gelbėtojais ir netgi juos persekiojančiais žandarais. Vaidmenų žaidimo metu vaikai galės netiesiogiai „išgyventi“ priespaudoje esančių žmonių gyvenimo aspektus nuo spaudos uždraudimo, knygnešystės tinklo įkūrimo iki knygnešių veiklos. Kad geriau įsijaustų į knygnešių ir žmonių, kurių teisės gauti informaciją pažeistos, kovą, vaikai užsiims aktyvia veikla: bandys šifruoti kirilica parašytą sakinį, svers knygnešio kuprinę, bandys slapta pernešti knygas per imituojamą sieną ir likti nesugauti žandarų, ieškos knygnešių paslėptų knygų. Ši edukacija skirta 2-5 klasių moksleiviams. Atsižvelgiant į vaikų amžių veikla bus šiek tiek diferencijuojama, skirsis pateikiamų užduočių lygis. 2-3 klasių moksleiviams bus taikomos lengvesnės užduotys, mažiau pasakojama, daugiau laiko užims žaidimai.


Muilą naudojame kasdien, tačiau nesusimąstome, kaip jis atsirado? Kaip prausėsi karaliai ir jų damos viduramžiais, kada atsirado toks muilas, kokį naudojame dabar? Viską apie muilą, jo istoriją ir gamybos ypatumus sužinosite muilo gamybos užsiėmime ! Užsiėmimo metu dalyviai ne tik kūrybiškai išmoks maišyti ir derinti spalvas, bet ir kaip tikri muilo gamybos ekspertai kurs savo receptą, formas ir muilo ornamentus. Visa kūrybinė erdvė kvepės įvairiais skoniais, kadangi savo muiliuką gardinsime eteriniais kvapniaisiais aliejais. Dalyviai pasigamins švelnius, mėgstamų spalvų, bei įdomios formos muiliukus, kuriuos galės išbandyti namuose ir išmuilinti visą šeimą!


Klaipėdos rajono turizmo informacijos centras

Ar žinote kaip surišti tikrąjį jūrinį mazgą, gelbėjimosi kilpą? Kiek metrų virvių reikia buriniam laivui ir kokiam tikslui naudojamos laivo šliuzės? Apie visas šias upeivių paslaptis sužinosite edukaciniame užsiėmime „Rišu laive jūrinį mazgą“. Sužinosite, kad žvejyba ir laivadirbystė tarpusavyje labai susiję. Atskleisime, ką reiškė pamario laivadirbių pagamintos puošnios vėtrungės ant laivų stiebų. Drevernos mažųjų laivų uoste užlipę į apžvalgos bokštą (15 m) apžvelgsite Drevernos apylinkes, Naglių gamtinį rezervatą, Vėtrungių skverelį taip, kaip kadais čia žvelgė milžinai. O kapitonas bus pasiruošęs jus išplukdyti į Kuršių marias senoviniu buriniu Kuršių marių laivu – reisine „Dreverna“. Sustojus viduryje marių pabūsite tikrais įgulos nariais – mokysitės rišti jūrinį mazgą. Sužinosite tikrąsias jūrinių mazgų paskirtis. Surištą jūrinį mazgą pasiliksite atminčiai. Edukacija vykdoma šiltuoju metu laiku (gegužės, birželio, rugsėjo mėnesiais).


Tapyba ant šilko tai - atsipalaidavimo būdas, savirealizaciją - į kurią kviečiame ir Jus. Druskininkų amatų centre „Menų kalvė“ galima ne tik apžiūrėti parodas, įvairių sričių menininkų dirbtuves, bet ir dalyvauti edukaciniame užsiėmime "Magiškas šilko pasaulis". Jo metu pristatoma šilko tapyba, pateikiami pavyzdžiai, bei suteikiama galimybė patiems išbandyti praktiškai. Pamokoje liejami dažai bei dekoruojamas šilkas specialiomis druskomis, sukuriama nosinaitė. Rezultatas, atsiradę spalvų raštai,  visada būna nenuspėjami, bet labai įdomūs. Po užsiėmimo kiekvienas namo parsineša širdžiai mielą darbelį, kuris džiugins ne vienerius metus. Dalyvauti gali kiekvienas nuoširdžiai to norintis, net ir neturint jokių dailės pagrindų, galima nulieti labai gražų darbelį.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Liaudies muzikos edukacija „Kai aš mažas buvau...“

Klaipėdos miesto savivaldybės etnokultūros centras

Edukacijos „Kai aš mažas buvau...“ metu 1-4 klasių moksleivių grupės supažindinamos su tradiciniais lietuvių liaudies piemenų instrumentais. Renginio metu mokiniai išgirs ir autentiškus įrašus, ir instrumentų atsiradimo istoriją bei patys galės muzikuoti birbyne, ožragiu, molio švilpyne, dambreliu, kanklėmis, skudučiais, skrabalu. Pasitelkiant liaudies pasaką vaikai su piemenų instrumentais sukurs pasaką savaip – įgarsindami veiksmus, veikėjus. Viktorina, kitos kūrybinės užduotys grupelėse padės kitaip pažvelgti į liaudies instrumentus. Edukacija siekiama aktualizuoti etninės kultūros temas taip priartinant prie šiuolaikinių vaikų. Paslauga atliepia "Klaipėdos krašto prijungimo prie Lietuvos 100-osios metinės" minėjimo sukaktį.


Edukacinio užsiėmimo  metu bus akcentuojama lietuvių liaudies medžio dirbinių svarba, dekoratyvumas, meniškumas, unikalumas. Pristatomi medžio dirbinių amatininkai, kalbama apie jų naudojamas technikas, puošybos elementus, spalvines gamas. Bus rodoma vaizdinė medžiaga, kurioje bus pristatoma baldų puošyba, medinės architektūros puošybos elementai. Bus organizuojamos žaidybinės užduotys, kurios padės įtvirtinti išgirstą informaciją. Praktinėje dalyje dalyviai gaus medinių langinių ruošinuką, kurį dekoruos pasirinktomis, polichromijai būdingomis, spalvomis ir  raštais. Dalyviai savo darbelius galės naudoti kaip nuotraukos rėmelius.


Kosmoso raiška kultūroje ir dirbtinio intelekto kūrybinės dirbtuvės 5-8 kl. mokiniams

2 dalių kosmoso tematikos edukacinė kultūros ir meno interaktyvi programa ugdys mokinių kultūrinę raišką per pristatomus meno ir kultūros asmenybių kosmoso tematikos meno kūrinius skirtingose formose (kosmoso raiška menininkų paveiksluose, kine, skirtingose kultūrose). Kurdami savo vizualinio meno interpretacijas kosmoso tematikoje, mokiniai mokosi suprasti, priimti kultūros ir meno reikšmę, ir svarbą visuomenei.

Edukacijos pristatymas: https://www.youtube.com/watch?v=5JiJVSHmQYI

Mokiniai įtraukiami į kultūros ir meno kūrinių tyrinėjimus, pristatant realius menininkų darbus, kaip M. K. Čiurlionio, Chesley Bonestell, pritaikytus jų amžiui ir suvokimui. Vaizdingai pristatoma kosmoso tematika kino industrijoje ir jos įtaka menui. Aptariamos skirtingų tautų kosmoso tematikos matymas meno ir kultūros srityje. Naudojant įtraukų turinį mokiniai supažindinami su kosmoso tyrimais ir pasiekimais, jų įtaka kultūros vystymuisi (pvz., nusileidimas Mėnulyje, "kosmoso lenktynės").
Kūrybinių dirbtuvių dalyje mokiniai turės progą susipažinti su dirbtinio intelekto galimybėmis kuriant vizualinį meną ir susikurti savo vizualinio meno pavyzdžius, taip pat ir 360 vaizdo aplinkas, remiantis tyrinėtais kultūros ir meno kosmoso tematikos kūriniais ir vaizduote, reflektuos savo rezultatą. Mokiniai savo meno kūrinius kurs individualiai ir grupėse, spontaniškai teikiant idėjas skirtas dirbtinio intelekto įrankiui. Toks įsitraukimas į kūrybinę veiklą, mokinius skatins komunikuoti, bendradarbiauti tarpusavyje, siūlyti ir priimti idėjas, pristatyti savo sukurtą vizualinį meną ir argumentuoti savo pasirinkimus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Skaitmeninė kompetencija


Siauriausių gatvelių labirintais ir kiemeliais

Vingiuojantys senamiesčio siaurų gatvelių labirintai kviečia pasiklysti! Vilniuje statyti renesansiniai, o vėliau ir barokiniai ansambliai, tačiau miesto gatvių tinklas išliko gotikinis – netaisyklingas. Dideli gatvių tinklo pertvarkymai niekada nebuvo atlikti, nes žemės sklypai su pastatais priklausė skirtingoms jurisdikoms. Ištiesinti, išplatinti vinguriuojančias, čia kylančias, čia žemyn šaunančias siaurąsias gatveles trukdė ir nepalankus kalvotas reljefas. Miestą ne kartą siaubė epidemijos, niokojo karai. Keitėsi architektūros stiliai, pastatų šeimininkai ir jų poreikiai. Vis dėlto senamiestyje išliko ir gerais, ir blogais laikais gyvenusių įvairių luomų žmonių kasdienio gyvenimo pėdsakų.
Kviečiame pasivaikščioti siauriausiomis gatvelėmis ir pasidairyti po senojo Vilniaus kiemukus ir susipažinti su kadaise čia gyvenusių žmonių kasdienybe. Atraskite įdomiausias istorijas ir senamiestis jums taps dar mielesnis ir artimesnis.

Lietuvos sostinės Vilniaus ir Gedimino laiškų metai

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Atkreipti dėmesį į regioninį kalbos ir materialinės kultūros savitumą, ugdyti gimtosios tarmės/patarmės įgūdžius, žinoti kupiškėnų patarmės teritorines ribas, mokytis pagrindinius dėsnius, juos atpažinti ir pritaikyti.


Vilniaus kalnai yra istorinė, politinė ir religinė Lietuvos širdis, UNSECO Pasaulio paveldo objekto „Vilniaus senamiestis“ dalis. Vilniaus pilių valstybinis kultūrinis rezervatas siekia išsaugoti Vilniaus pilis, kaip Lietuvos istorinį valstybės ir dvasinės kultūros centrą.
Vilniaus istorinio centro istorija prasidėjo ant ledyninės kilmės kalvų, kurios su pertraukomis buvo apgyvendintos nuo pat neolito laikų. Istorinį miesto centrą sudaro trijų pilių (Aukštutinės, Žemutinės ir Kreivosios) teritorijos ir viduramžiais gynybine siena apjuosta zona.

Šios sportiškos edukacijos metu kviečiame moksleivius patyrinėti pačią seniausią istorinio centro dalį – Vilniaus piliakalnį su papiliais, kur  buvo kreivoji pilis, kūrėsi kreivasis miestas. Nors tai archeologinė vietovė ir visi tyrimų laukiantys objektai dar guli po žeme, tai netrukdo kviesti moksleivius diskusijai ir lavinti vaizduotę apie senąjį Vilniaus miestą.

Pažintį su rytine rezervato dalimi pradėsime prie Neries ir Vilnelės santakos. Toliau kopsime į  Gedimino kapo ir Altanos kalnus. Pakeliui pažinsime dar ledynų suformuotą peizažą, žygio metu įsivaizduosime kreivąją pilį ir kreivąjį miestą aplink. Susipažinsime su kultūros ir gamtos vertybėmis, legendos ir istorijos padės įsivaizduoti Vilnių ir jos gyventojus nuo pat XIII a.

Užduotys, kalbėjimo stilius ir konkretus maršrutas pritaikytas atsižvelgiant į moksleivių amžių (pvz. jaunesniems mažiau ar žemesnės kalvos, vyresniems – statesnės ir pan.).

Tikimasi, kad panoraminiai dabartinio miesto vaizdai įkvėps žemės meno kūrybinei užduočiai  „Vilnius 700“.

Kultūros paveldas; Tarpdisciplininis menas


1. Pasiruošimas žygiui, pažintinių interaktyvių programėlių  (Entomologas, PlantNet, Pamatyk Lietuvoje) instaliavimas;  2. Susipažinimas. Sėlių krašto ir dalyvių savo krašto trumpas kultūros paveldo objektų pristatymas: Ką įdomaus galima pamatyti sėlių žemėje ir Ką siūlytum aplankyti savo krašte?; 3. Mokinių supažindinimas su lankoma vietove-  Tarptautinio kultūros kelio "Baltų kelio"- „Sėlių ratu“ (www.baltukelias.lt/marsrutai/baltu-kelias-seliu-ratas/ ) ; 4. Pateikti Sėlių krašto kultūrinio paveldo "perliukus", kultūros objektų, papročių, tarmių skirtumus (www.tarmes.lt ; dvd- Tarmių karaokė) ; 5.Senovinis žaidimas „ Plunksnos metimas“, kuris laimi- nusisukęs parenka komandų narius būsimoms programos užduotims. 6.Apšilimas: „Akmens amžiaus kliūčių takas“ (komandos, naudodamos akmens amžiaus ginklus, įveikia kliūtis); 7. „Išmanusis žygis“ (atstumas pasirinktinai priklausomai nuo mokinių amžiaus- 3 km) reikalaujantis išmonės, naujų idėjų, energijos, netikėtų sprendimų. Komandos gauna žemėlapius su užduotimis ir maršrute užkoduotais ženklais. Mokiniai naudodamiesi interaktyviomis programėlėmis,  pasiekę žygyje pažymėtus gamtos ar kultūros objektus, atlieka užduotis. Šis interaktyvus žygis mokiniams suteiks galimybę geriau pažinti vienam kitą, stiprins darbo komandoje įgūdžius, reikalaus išmonės, naujų idėjų, energijos, netikėtų iššūkių. Žygyje svarbiausia ne greitis, bet užduočių atlikimo tikslumas, išmanumas,  geras komandos narių bendradarbiavimas,  kantrybė. 8. Grįžus į stovyklą žygio rezultatų pristatymas ir taškų suskaičiavimas. 9.„Pasigardžiavimas“- komandiniai senoviniai žaidimai:  „ Vėliavos pagrobimas“, - „Kerepėtas“, „Akmenriedis“, „Kumeliko mėtymas“; 6. Galutinis visų rezultatų suskaičiavimas (kliūčių tako, Išmaniojo žygio, senovinių žaidimų), apdovanojimai ir aptarimas. 7. Atsivežtiniai pietūs prie laužo.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Kviečiame muziejų patirti kitaip – be ilgų kalbų ir šurmulio! Pažinkite save ir stiprinkite tarpusavio ryšius leisdamiesi į kelionės ir gamtos siužetais persmelktų XVI-XIX a. Vakarų Europos tapybos darbų tyrinėjimą. Keliautojo užrašai, kuriuos vesite – tai kiekvieno asmeninis žvilgsnis į tai, kaip mus veikia pakitusi aplinka. Ar pavyks rasti bendrų taškų? Su kuo keliauju?


Edukacija: "Tadas Daugirdas - Raseinių krašto senovės tyrėjas."

Naudojant naujausias interaktyvias skaitmenines technologijas pristatysime Tadą Daugirdą kaip archeologą, dailininką, muziejininką, visuomenininką, Raseinių krašto senovės tyrinėtoją.
Priminsime mokiniams, kas yra archeologija, kuo svarbus šis mokslas norint sužinoti apie senovę?
Žaidžiant stalo žaidimą "Kunigaikščio Darbuto žygis" supažįndinsime mokinius su Raseinių rajono žemėlapiu: vietovėmis, upėmis, piliakalniais. Įtvirtinsime istorines-kultūrines žinias, atkreipsime dėmesį į istorinį laikotarpį - XIII-XIV a., Raseinių krašto istoriją susiesime su Lietuvos istorija, prisiminsime svarbiausias datas ir didžiuosius kunigaikščius: kunigaikštį Vytenį kilusį iš Ariogalos žemių, Gediminą, Kęstutį, Vytautą ir kt. Sužinosime kodėl ir kada buvo sudarinėjamos kunigaikščių sąjungos, kuriamas pagrindas Lietuvos valstybės susidarymui,  ir t.t.
Žaidžiant stalo žaidimą "Kunigaikščio Darbuto žygis"  mokiniai susipažins su Raseinių rajono žemėlapiu: vietovėmis, upėmis, piliakalniais, įtvirtinsime istorines-kultūrines žinias ir t.t.
Mokiniai pakeis aplinką, muziejuje, naujoje aplinkoje patirs daug įspūdžių, išmėgins įvairias pažintines veiklas ir net žaisdami įgis žinių apie savo protėvių gyvenimą: buitį, darbus, karybą, aprangos detales ir šeimos bei visuomenės santykius.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Edukacinis užsiėmimas „Kailiniai geriausieji, patys nuostabiausieji“

Kauno Tado Ivanausko zoologijos muziejus

Žemės planetoje visų aptinkamų gyvūnų kūną dengia oda su tam tikrais dariniais: vienų – tik oda, kitų – plunksnos, dar kitų – kailis ir kt. Kodėl gyvūnų odos dariniai skirtingi, kokią reikšmę atlieka gyvūnų išgyvenime? Dalyvaudami edukaciniame užsiėmime teks pavaikščioti po muziejaus ekspozicijų sales ir dar kartelį įsitikinti, o būdami edukacinėje klasėje galės pačiupinėti kailiukų ir kitų odos darinių pavyzdžius bei padiskutuoti, kodėl skirtingų žvėrių rūšių kailio plaukai yra skirtingi, skirtingų paukščių rūšių plunksnos yra skirtingos, roplių, žuvų ir varliagyvių oda yra skirtinga. Edukacinio užsiėmimo praktinės dalies metu teks gerokai padirbėti ir įgytas žinias pritaikyti praktiškai – naudojant atvirukus-gyvūnų piešinukus atrinkti gyvūnų kailių pavyzdžius. Sunku, bet įmanoma, žinant, kaip atrodo gyvūnas, atpažinti jį iš kailio ar kt. kūną dengiančio odos darinio. Užkaista diskusija, kada ir ką puošia gyvūnų kailis.

Pažinimo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Kultūrinė edukacinė programa - ekskursija „Vilniaus legendų skrynia“ (Nuotolinė paslauga)

Kultūrinė edukacinė programa „Vilniaus legendų skrynia“. Kiekvienas miestas ir miestelis turi savų legendų, padavimų. Vilniaus miestas ne išimtis. Vienos Vilniaus legendos sukelia baimę ir siaubą, kitos žavi nuostabiomis meilės istorijomis lyg Šekspyro dramose. Nedaug yra miestų Lietuvoje, kurie turėtų tiek padavimų, legendų ir mistinių pasakojimų, kaip Vilnius. Jo legendos – miesto istorijos dalis, įkvepianti menininkus kūrybai, o kitiems sukelianti jausmų įvairovę. Bemaž su kiekvienu kalnu, su kiekvienu senesniu namu ir bažnyčia yra susijęs vienoks ar kitoks istorinis padavimas. Programos metu išgirsite daugybę legendų, apie meilę, slibiną ir ne tik Tvardovskio stebuklus, sukurtų prieš kelis šimtus metų ir perduotų iš lūpas į lūpas iki mūsų dienų. Edukacinės programos tikslas ugdyti mokinių tautinį tapatumą, pažinti ir vertinti Lietuvos tautinę kultūrą. Suprasti kokie istoriniai įvykiai, tikėjimai, papročiai, apeigos ir bendravimas su gamta lėmė įvairių legendų, pasakų, padavimų kūrimą. Pažinti ir suvokti liaudies kūrybą, tradicinę kultūrą, jos ypatybes ir raidą, ugdyti atsakomybę dėl savo tautos ir Lietuvos etnokultūrinio paveldo vertybių likimo, jų puoselėjimo ir išsaugojimo ateinančioms kartoms. Programos metu mokiniai įtraukiami į edukacinius, teminius žaidimus, padedančius tyrinėti miestą, juos supančią aplinką ir smulkias jos detales. Mokiniai skatinami domėtis miesto istorija, vertinti ir saugoti Lietuvos kultūros paveldą, liaudies kūrybą, puoselėti tradicijas savo šeimose, bendruomenėse, kūrybiškai pritaikyti savo etnokultūros žinias ir gebėjimus gyvenime.

Pažinimo kompetencija; Pilietiškumo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Daugyvenės kultūros istorijos muziejus - draustinis

Daugyvenės kultūros istorijos muziejus-draustinis prižiūri ir tvarko Raginėnų archeologinį kompleksą, kurį sudaro net 12 archeologijos ir mitologijos objektų – tai piliakalniai, pilkapynai, senovės gyvenvietės ir kapinynai bei dubenuoti akmenys. Jie atspindi laikotarpį nuo I tūkstantmečio prieš Kristų iki XIV amžiaus. Edukacijos tikslas – supažindinti su Lietuvos archeologijos paveldo objektais, jų tipais, archeologinių tyrinėjimų ypatybėmis, kultūriniu sluoksniu, skirtingų laikotarpių radiniais bei archeologijos paveldo išsaugojimo būtinybe.
Edukacijos lankytojai kviečiami kartu su archeologu aplankyti Raginėnų ar Kleboniškių piliakalnius ir pilkapynus, „gyvai“ pažinti archeologijos objektus, suvokti jų skirtumus bei tyrinėjimų ypatumus. Pasakojimą iliustruos įvairių laikotarpių archeologinių radinių kopijos, kurios leis pajusti skirtingų laikotarpių dirbinių medžiagiškumą, jų raidą, estetinio suvokimo kaitą. Bus galima pakilnoti akmeninį kirvelį, patikrinti titnaginio gremžtuko aštrumą, palyginti brūkšniuotos ir grublėtos keramikos puodus, pasipuošti apgalviu, pasimatuoti žalvarinę apyrankę, prisisegti segę ar smeigtukų porą. Edukacijos dalyviai galės patys pabandyti skiltuvu ir titnagu įskelti kibirkštį.
 Moksleiviai ne tik sužinos, kas yra archeologija, kaip vykdomi archeologiniai kasinėjimai, kokie būna archeologiniai radiniai, bet  ypatingas dėmesys bus skiriamas archeologinio paveldo apsaugai, įtaigiai paaiškinama kodėl negalima laipioti piliakalnio šlaitais, arti senovės gyvenvietę ir kas yra tie „juodieji archeologai“, kodėl jų „hobis“ kenkia mūsų visų istorijos pažinimui.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Patrauklus ir visada prikaustantis dėmesį mokymo metodas jauniausiems dalyviams yra žaidimas. Tai edukacinis užsiėmimas – žaidimas, kuris skatina jų norą dalyvauti, įsitraukti į užduotį, taip jiems lengviau išlaikyti dėmesį. Dalyviams suteikiama bendra informacija apie Trakų Salos pilį, kaip ji buvo pastatyta, kada ir kokiu tikslu. Po to jie patys iš medinių detalių, vadovaudamiesi Lietuvos himno žodžiais ,,stato“ Salos pilį.
Edukacinis užsiėmimas yra pritaikytas specialiųjų ugdymosi poreikių turintiems asmenims: dalyviams su klausos negalia daugiau rodoma, išdalinami trumpi edukacinio užsiėmimo aprašai, nuotraukos.
Užsiėmimo metu dalyviai Išmoks pritaikyti, parinkti, sukonstruoti atskiras detales į visumą, išdėstyti pagal tam tikrus parametrus, sudėlioti dėlionę ir sužinos apie Trakų Salos pilies struktūrą. Prisimins ir pasikartos Tautinės giesmės žodžius.


Kodėl šviečia Švyturys.. ? Priešmokyklinėms  ir  1 - 2 klasėms ( Išvažiuojamoji edukacija )

Kodėl šviečia Švyturys.. ? ( Išvažiuojamoji edukacija priešmokyklinėms , 1 – 2 klasėms )

Lietuva yra jūrinė valstybė ir mūsų užduotis yra išsaugoti ir populiarinti pajūrio paveldą.
Sužinosite kodėl buvo statomi švyturiai.
Kokios buvo naudojamos priemonės, kad šviesa neužgestų ir sklistų kuo toliau...
Kaip keitėsi šviesos rūšis nuo kuriamų laužų iki elektrinių lempų ir radijo signalų...
Kalbėsime apie Lietuvos pajūrio esamus ir buvusius švyturius.
Žiūrėsime nuotraukas su Lietuvos pajūrio švyturiais.
Diskutuosime apie gamtos ir paveldo išsaugojimą.
Po pasakojimo bus užduodami klausymai.
Mokiniai  savo rankomis gamins magnetuką ant šaldytuvo su švyturiu. ( tai labai mėgstamas užsiėmimas ir mokinių ir mokytojų )
Po užsiėmimo kiekvienas mokinys gaus dalyvio pažymėjimą.
Edukacija pritaikyta ir spec. poreikių mokiniams.


Kultūrinės edukacijos užsiėmimas ,,PAŽINK KAUNO MODERNIZMO ARCHITEKTŪRĄ“.
Didžioji Kauno vertybė – tarpukario architektūros paveldas - tai XX amžiaus trečiame ir ketvirtame dešimtmetyje pastatyti visuomeniniai, gyvenamieji ir pramoniniai pastatai. Šie objektai iki šiol kuria savitą Kauno miesto charakterį. 1919 -1940 metų laikotarpiu miestas patyrė žaibišką šuolį: iš atsilikusio provincijos miesto virto modernia europietiška sostine. Architektūra čia atliko labai didelį vaidmenį. Kauno modernizmo architektūra atspindi tą optimizmo atmosferą, kuri buvo būdinga naujai atsikūrusiai Lietuvos valstybei.
Edukacinis užsiėmimas vyksta interaktyvios ekskursijos forma, kurios metu moksleiviai aplankys reprezentacinius tarpukario pastatus, esančius Kauno Naujamiesčio teritorijoje, įtrauktoje į UNESCO Pasaulio paveldo sąrašą, apžiūrės pastatų eksterjerus bei autentiškus išlikusius interjerus. Pagrindinis kultūrinės edukacijos tikslas – patrauklia forma atskleisti moksleiviams Kauno tarpukario architektūros raidą, supažindinti su modernizmo stilistika, būdingais sprendimais bei architektūriniais elementais. Supažindindama su svarbiausiais tarpukario Lietuvos reprezentaciniais objektais ir juos suprojektavusiais žymiausiais šio laikotarpio architektais, ši edukacija atskleis laikinosios sostinės fenomeną, padės suprasti, kodėl tarpukario Kauno architektūra įrašyta į UNESCO Pasaulio paveldo sąrašą.
Dauguma lankomų pastatų turėjo didžiulę reikšmę atsikuriančiai Lietuvos valstybei bei besiformuojančiai visuomenei, todėl edukacijoje pasakojame ir apie to meto politikos, visuomenės ir verslo veikėjus.
Pristatant paveldo objektus, siekiama, kad mokiniai susietų naujai įgytas patirtis su turimomis formaliojo ugdymo žiniomis, plėstų erudiciją. Ši edukacija skatina moksleivius domėtis kultūros paveldu, plečia akiratį, lavina estetinį suvokimą, ugdo pilietiškumą.

Dainų švenčių metai; NATO ir Europos sąjungos metai


Ar kada pagalvojai, ką bendra gali turėti meno kūrinys ir kiaušinių dėklas? Jeigu susidomėjai, dalyvauk edukaciniame užsiėmime „Jaunasis meno tyrinėtojas“, kuriame – ieškodamas panašumų kasdieniuose objektuose, gyvūnuose ar reiškiniuose – žaismingai ir įtraukiančiai atrasi Kazio Varnelio optinį meną. Kartu su kitais išmoksi meną apibūdinančių naujų žodžių, kurie padės savarankiškai pažinti ir tyrinėti meno kūrinius. Juk optinį meną gali suprasti visi!
Pasisvečiuok Kazio Varnelio namuose ir tapk jaunuoju meno tyrinėtoju!
https://lnm.lt/edukacija/jaunasis-meno-tyrinetojas/


Ar žinai, kas yra „kiškio polka“? O koks yra „kiškio miegas“? O ką reiškia „ne zuikio išspirtas iš kelmo“? Kada „kiškiams akys sprogsta“? O kada sakoma, „giria kaip zuikis pelėdos nagų švelnumą“ arba „ne tavo kiškis, ne tu ir kiškis“? Virtualus ir interaktyvus edukacinis užsiėmimas „Kiškio miegas“, pasitelkus į pagalbą šiuolaikines technologijas, skatins nuotaikingai pažinti smulkiosios tautosakos kūrinius. Žaidimas pritaikytas pradinių klasių mokiniams, kuriems svarbu turtinti gimtąją kalbą, atrandant šmaikščius, šelmiškus posakius, patarles ir priežodžius, kuriuos linksma pritaikyti kasdienėje kalboje. Naudotis šiuolaikinėmis technologijomis sukurtu virtualiu žaidimu vaikams labai smagu, nes dalyviai gali ne tik pažinti, patirti, išmokti, bet ir varžytis.


Mozaika – viena seniausių dailės formų, dekoravimo technika, kuri visus žavi savo spalvomis bei ornamentais. Edukacijos metu dalyviai sužinos mozaikos kilmę, rinkimo būdus, aptars akmenėlių spalvų reikšmes, formuodami geometrines kompozicijas, patys sukurs unikalų ornamentą iš įvairiausių spalvotų keramikos akmenėlių bei stiklo.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Ekskursijos metu susipažinsime su Ukmergės religinių bendruomenių maldos namais (cerkve, bažnyčia, buvusi sinagoga), ritualų skirtumais ir panašumais. Aptarsime pagrindines šventes, atlikdami užduotis pasiaiškinsime kuo vienos religijos išpažinėjai skiriasi nuo kitos; kokie yra religiniai ženklai ir simboliai maldos namuose bei gi kokie visuomenės ir religijų santykiai? Diskutuosime kokie yra daugiakultūriškumo ženklai Ukmergėje ir koks vyrauja požiūris į kitų tautybių ir religijų žmones?


Kviečiame atrasti baroko meno kūrinių grožį ir įvairovę!
Edukacijos metu autentiškoje erdvėje - Šv. Mykolo arkangelo bažnyčioje ir buvusiame bernardinių vienuolyne įsikūrusiame muziejuje moksleiviai ir juos lydintieji suaugusieji atras visą baroko perlų vėrinį: puošniai austus ir nuostabiais ornamentais siuvinėtus drabužius, simboliais ir dekoro gausa žėrinčius auksakalystės dirbinius, įspūdingus paveikslus ir skulptūras. Kas jiems bendra ir kokie pagrindiniai principai, kuriuos gali perprasti net pradinukai? Kokie ornamentai dažniausiai buvo naudojami baroko epochos menininkų? Kada verkia angelai ir ką reiškia kaukolės simbolis? Ne tik grožėsimės, bet ir kursime savo meno dirbinį pasitelkę naujai įgytas žinias. Naudodami trafaretus, štampavimą, ornamentavimą ir auksavimą edukacinėje klasėje vaikai galės sukurti stebinančius kūrinius.


Marijampolės krašto ir Prezidento Kazio Griniaus muziejus

Edukacinis užsiėmimas vyks ekspozicijos salėje. Mokiniai bus suskirstyti į 12 grupelių pagal tai, kurį mėnesį yra gimę. Visoms grupelėms duodama ta pati užduotis: trumpai apibūdinti, parašyti (keliais raktiniais žodžiais), kokį jie įsivaizduoja mėnesį, kurį gimė. Tuomet kiekviena grupelė turės pristatyti jiems skirtą mėnesį. Vėliau bus išdalinti iliustruoti eilėraščių ciklo „Mano mėnesiai“ tekstai, reprezentuojantys jų gimimo mėnesį. Kiekvienos grupelės atstovai turės atlikti jiems skirto V. Mykolaičio-Putino eilėraščio trumpą analizę, ją pristatyti (trumpai interpretuoti jiems skirtą eilėraštį), lyginti su savo įsivaizdavimu, pasidalinti savo įspūdžiais, ar eilėraštis atitinka jų susikurtą mėnesio paveikslą, raiškiai perskaityti tekstą. Edukacijos pabaigoje jos dalyviai gaus atviruką, reprezentuojantį tą mėnesį, kurį jie analizavo.


Kviečiame jus į neįtikėtiną kelionę po visatą edukacijoje - "Virtualia ekskursija po kosmosą"! Ši interaktyvi edukacinė programa suteikia galimybę tyrinėti kosmoso platybes, gilinti žinias apie astronomiją, smagiai tyrinėti kosmosą naudojant virtualios realybės akinius bei aptarti įvairiausias situacijas, pavyzdžiui, kas nutiktų, jeigu būtų atrasta nauja gyvybės formą?

Kontaktai:
Telefonas: +3706 288 5775
El. paštas: info@robotera.lt

Plungės r. sav.; Kretingos r. sav.; Klaipėdos m. sav.; Klaipėdos r. sav.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Skaitmeninė kompetencija


Šv. Kalėdos - Šventiniai kultūrų atspindžiai Vilniaus senamiestyje (5-8 kl.)

Kai žaliaskarės senamiesčio eglės kaip Šv. Kalėdų šaukliai mums moja iš toli, o miesto gatvės ir parduotuvių vitrinos pasipuošia margaspalvėmis girliandomis, žinome – artėja gražiausios žiemos šventės. Bet juk ne visada besiruošiant šiam magiškam laikotarpiui degdavo neoninės šviesios, mirgėdavo stikliniai žaislai. Tik dalis senųjų tradicijų pasiekė mūsų dienas. Kultūrinės edukacinės ekskursijos metu keliaudami Vilniaus senojo miesto takais sužinosite kaip žiemos šventes šventė įvairių tautų žmonės, kaip Kalėdoms ruošėsi pranciškonų ir jėzuitų vienuoliai, kokias tradicijas miestiečiai perėmė iš Vilniaus liuteronų bendruomenės, kur ir kada buvo papuošta Vilniuje Kalėdų eglutė ir kas nešė vaikams dovanas per Kalėdas. Prisiminsime kalėdinius burtus ir kitokius senovinius papročius. Programos metu naudojama vaizdinė, folklorinė, etnografinė ir istorinė medžiaga įtrauks mokinius į aktyvų aplinkos tyrinėjimą. Programa informatyvi ir nuotaikinga, užduotys kūrybingos ir inovatyvios, pritaikytos įvairaus amžiaus grupėms.


Lankydamiesi muziejuose ir apžiūrinėdami eksponuojamus senus daiktus, kartais pagalvojame, o kaip gi jie išliko ir buvo surasti? Už tai  turėtume dėkoti archeologams. Ne viską apie praeitį galime sužinoti iš metraščių, nes juose dažniausiai aprašomi tik reikšmingi įvykiai. Archeologija mums gali atskleisti labai įdomią praėjusių amžių kasdienybės istoriją. Mes kviečiame išbandyti archeologo profesiją autentiškoje erdvėje - Kauno pilyje.


10 faktų, kurių nežinojote apie dailininką Antaną Žmuidzinavičių

Nacionalinis M. K. Čiurlionio dailės muziejus

Kas tas dailininkas Antanas Žmuidzinavičius? Niekada apie tokį negirdėjote? Tai kviečiame į svečius! Apsilankę autentiškuose tarpukariu statytuose dailininko namuose sužinosite daug įdomių istorinių pasakojimų, analizuosite ir grožėsitės dailininko tapybos darbais, sukauptomis kolekcijomis. Interaktyvios viktorinos metu aiškinsitės įdomiausius biografinius faktus ne tik apie Antaną Žmuidzinavičių, bet ir apie Lietuvos ir pasaulio meno reiškinius.


Šiandienos pasaulyje vis daugiau streso ir nerimo, kurį sunku nugalėti ir suaugusiems, ir vaikams. Kiekvienas žmogus kasdienybėje patiria nerimo jausmą.
Ši edukacija supažindina su nerimo mažinimo prevencine priemone ir skatina į tai pažiūrėti kūrybiškai bei vaidybiškai.
Nerimo lėlės, rūpestingos bėdų lėlės, yra mažytės rankų darbo lėlės. Jų pavadinimas kilęs iš Gvatemalos ir kitų Centrinės Amerikos šalių. Tačiau senovės lietuviai taip pat kūrė lėles siekdami apsaugoti nuo piktos akies ir į namus prisikviesti laimę. Šiuo metu tokios lėlytės naudojamos daugelyje pasaulio šalių kaip terapinė priemonė kovojant su baimėmis, rūpesčiais ir nerimu. Taigi edukacijos metu bus aptariama jų kilmė, bei prasmė, skirtingų kultūrų tradicijų panašumai ir skirtumai.

Edukacijos metu jas pasigamins patys vaikai. Vaikui pasigaminus lėlę ji tampa jam labai artima.
Ši edukacija moko ir ekologiško požiūrio, nes gamybos procese dažniausiai naudojami įvairios ekologiškos medžiagos, tokios kaip mediniai pagaliukai, viela, siūlų likučiai ir nebenaudojamos audinio atraižos. Tai suteikia patirties kurti iš turimų ir jau atrodo nebepanaudojamų priemonių. Veikla padeda lavinti smulkiąją motoriką, kūrybiškumą, kritinį mąstymą.

Edukacijos pabaigoje vaikai bus mokomi naudotis lėlėms, kaip pagalba sau. Mokiniams ir mokytojams bus pristatomos įvairios galimybės įtraukti šias lėles į ugdymo procesą.


Baroko stiliaus bruožai – sudėtingumas, įmantrumas, jausmingumas, impulsyvumas, tapybiškumas,
dinamiškumas, dramatiškumas, patetiškumas, polinkis į didybę, ansambliškumas, simboliškumas...
Ar tikrai barokas yra toks? O  gal jam būdingas piktnaudžiavimas ir nesaikingumas, kaip manė klasicizmo meistrai?
Pamatysime įvairių baroko meno kūrinių, įvertinsime ir patys nuspręsime, kas tas barokas.


Apie dailės žanrus. Animalistinė istorija

Nei vakar, nei rytoj, nei toli, nei arti, gyveno sau gyvūnas, vardu nežinau koks... Istorijos tęsinį kursime interaktyvioje lentoje dėliodami Prano Domšaičio galerijoje eksponuojamų animalistinio žanro kūrinių fragmentus. Pasitelkę pasaulio pažinimo žinias turėsime kartu nuspręsti, kuriame žemyne gyvena mūsų gyvūnas. Gal jis keliauja per kalnus, gal mėgsta rupšnoti žolę slėniuose, ar turi draugų, o gal priešų? Varžydamiesi viktorinoje, kilnodami briedžio ragus, dėliodami magnetines gyvūnų dėliones tyrinėsime jų išvaizdą, pažinsime gyvenimo būdą ir tapsime animalistinių istorijų kūrėjais.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pilietiškumo kompetencija


Puiki galimybė susipažinti ir išmokti naudotis  nauja technologijos priemone - 3D rašikliu. 3D rašiklis tai didesnė nei įprasto rašiklio versija, vietoj rašalo yra naudojamas plastikinis siūlas ( PLA ). 3D rašiklis veikia išspaudžiant įkaitintą plastiką. Po kelių sekundžių plastikas sukietėja ir išlaiko bet kokią formą. Plastikas atvėsta į vientisą ir stabilią struktūrą, leidžiančią sukurti trimatį daiktą, kurį galima paliesti, palaikyti, pastatyti. Pieštukams naudojamas PLA plastikas yra visiškai saugus ir ekologiškas, neskleidžia nuodingų dūmų. 3D rašiklis tai tinkama mokymosi priemonė, tokiose srityse kaip matematika (geometrinėms figūroms piešti), architektūra (modeliavimui), istorija ( valstybinėms šventėms pažymėti) geografija ( augalų, žemynų, vandenynų atvaizdavimas) ir vaizduojamasis menas. Trumpos teorinės dalies metu supažindinsime su 3D rašiklio veikimo principais ir darbo metodais, išmokysime jais naudotis.  Praktikos metu siekiame, kad kiekvienas mokinys savo darbą padarytų kruopščiai, kūrybingai ir atsakingai. Atvykstame į jūsų mokyklą arba kviečiame atvykti pas mus į Panevėžį. Savo kūrinį kiekvienas parsineša namo prisiminimui. Praktinį darbą pritaikome pagal moksleivių amžių.


Ar kada nors norėjote skristi į kosmosą? O kaip Jūsų vaikai, ar turi tokių svajonių? Suteikite jiems galimybę pabūti astronautu! Mes siūlome pažintinę, interaktyvią edukacinę veiklą - kosminį skrydį, kosminio roboto viktoriną ir nepakartojamus potyrius, apsirengus astronauto kostiumais. Prisiminimui Jums lieka astronautiškos  nuotraukos ir kosminiai prizai!
KOSMINIS FILMAS
Autorinis 15 min. trukmės pažintinis edukacinis filmas nukelia vaikus į Saulės sistemą. Jaunieji astronautai susipažįsta su Saulės sistemos planetomis, patirdami įvairių nuotykių ir netikėtumų! Pasirodo, kad vaikų laukia kelionė ne tik kosmosu, bet ir laiku. Įdomu?
ASTRONAUTŲ VIKTORINA
Jaunieji astronautai, pakeliavę kosmosu ir susipažinę ar geriau pažinę Saulės sistemą, varžosi jaunųjų astronautų viktorinoje. Viktorinoje dalyvauja kiekviena klasė kaip ypatinga jaunųjų astronautų komanda. Viktorinos kosminiai klausimai gali būti paprasti ir sudėtingi, gali nustebinti, o gal paskatinti susimąstyti. Šioje viktorinoje visi verti prizų, todėl kiekviena komanda apdovanojama kosminėmis taurėmis.
KOSMINIS ROBOTAS
Pas vaikus atvyksta ypatingas svečias - įspūdingas Kosminis robotas!  Norite susipažinti? Mielai! Robotas atsakys į visus vaikams rūpimus klausimus apie kosmosą ir ne tik. O gal patys norite būti astronautu ir keliauti kosmosu, tyrinėti dar nepažintas erdves? Robotas patars ko reikia norint būti astronautu, kokias asmenines savybes ugdyti, kokių mokslo aukštumų siekti, kuo domėtis.
ASTRONAUTŲ RIKIUOTĖ (FOTOGRAFIJA)
Pakeliavę kosmosu ir patyrę naujų įspūdžių mokiniai kviečiami į Astronautų rikiuotę! Tai ypatinga jaunųjų astronautų komanda. Visi rengiamės astronautų kostiumais ir rikiuojamės ypatingai fotografijai.
Visos edukacinės veiklos metu, savo telefonuose galite užfiksuoti jaunųjų astronautų patyrimus ir nuotaikas. Ir turite galimybę išsirinkti ir patys pasidaryti Jums labiausiai patinkančias nuotraukas.


Spalvų kodas – eksperimentai laboratorijoje

„Spalvų kodas eksperimentai laboratorijoje“ tai „Mėgintuvėlio“ laboratorijoje vykstantys edukacinis renginys. Sujungiantis mūsų valstybės istoriją, gamtos mokslus ir chemijos eksperimentus į vieną visumą, tam, kad moksleiviai patirtų mokslo džiaugsmą. Edukacijos metu vaikai patys savarankiškai eksperimentuos: dėvės apsauginius akinius, chalatus ir naudosis tikrais cheminiais indais. Susipažins ir išbandys įdomiuosius chemijos eksperimentus: išbandys kietą anglies dioksidą, maišis įvairias spalvas, laikys ugnį rankose. Juk jei išmanai mokslą gali net ugnį suvaldyti. Pasiaiškinsime ar kietas anglies dioksidas (-80 C) pavojinga medžiaga, kaip su ja elgtis, o tada visi pagalvosime kur jo turi žmogus arba kur mokiniai jo jau ragavo? O, kai suprasime, kad visi gazuoti gėrimai pilni anglies dioksido iš sulčių pasigaminsime limonadą.
Eksperimentų metu, pasigaminsime Lietuvos trispalvę vėliavą kolbutėse ir sužinosime, kodėl būtent šios spalvos buvo pasirinktos mūsų vėliavoje.


Edukacinio užsiėmimo metu dalyviai mokysis surišti  šiaudinio sodo elementą - reketuką.  Susipažins su šiaudinių sodų rišimo tradicijomis Lietuvoje ir svetur.  Išgirs apie sakraliąją šiaudinių sodų simboliką regioniniame ir tarpkultūriniame kontekste. Dalyviai susipažins su lietuvių paprotinės dailės kūriniais - šiaudiniais sodais, gebės skirti javų rūšis, sužinos, kaip tinkamai paruošti žaliavą šiaudinių dirbinių gamybai, suriš keletą tradicinių šiaudinių sodų elementų.  Edukacijos metu naudojami metodai: pasakojimas, informacijos analizė, vaizdinių pavyzdžių pateikimas, aktyvūs klausimai ir atsakymai, protmūšis, praktinė edukacijos dalis – reketuko vėrimas iš šiaudų - kiekvienas dalyvis veria individualiai. Moksleiviai turės galimybę gautas žinias užtvirtinti sudalyvaudami etno protmūšyje.  Taip pat laukia kūrybinės dirbtuvės komandose -  tradicinės reketuko  formos interpretacija šiuolaikiniame kontekste konstruojant sodo elementą - reketuką erdvėje iš netradicinių medžiagų. Dalyvis išmoksta pasiruošti šiaudus, juos susikarpyti.  Rišdami sodo elementus mokiniai patirs nuostabius bendrumo ir ramybės jausmus. Kiekvienas edukacijos dalyvis pasigamins gaminį, kurį po užsiėmimo galės pasiimti ir pritaikyti asmeniniams poreikiams. Supažindinama su darbui naudojama medžiaga: rugio, kviečio, miežio, avižų šiaudu, aptariamas žaliavos paruošimo laikas bei laikymo sąlygos. Sužinos kaip į šiaudą žiūrėta senovėje.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Edukacija „Tinklų atakos kurios liko įrašytos istorijoje“ nuotolinė

Edukacija pasakos apie įvykius prasidėjusius 1980 metais - apie įsilaužimus į kompiuterinius tinklus tarptautinėje arenoje. Šiuolaikiniam jaunam žmogui nesuvokiamoje tuometinėje, visų šalių griežtų ribų epochoje, vyko pirmieji internetiniai nusižengimai. Kokie jie buvo ir kas juos vykdė, kad jie liko įrašyti į istoriją? Pasakojimas siekia pirmus interneto atsiradimo laikus, kai dar nebuvo viešai prieinama prieiga kiekvienam. Universitetų bibliotekų tinklai tapo pirmųjų įsilaužėlių bandomoji terpė. Šiuolaikinėje tarpkultūrinėje eroje, kai viskas žaibiškai pasiekiama ranka, turėjo ir savo "akmens amžių". Ši edukacija skirta 9 -12 klasių moksleiviams, joje bus apžvelgiamos pirmosios kibernetinio saugumo spragų istorijos. Edukacijos metu moksleiviai išgirs pasakojimą apie pačius pirmuosius kompiuterinius įsilaužimus, kurie liko įrašyti istorijoje. Dalyviai išbandys savo jėgas programuojant tinklalapį, pasitelkiant šiuolaikinio vizualinio meno įrankius- spalvas, figūras, nuotraukas. Sukurs savo kūrybinį projektą, kelionės istoriją po pasaulį.


"Galiu kitaip: kalbantys filmai, garsinės ir liečiamos knygos"

Edukacija „Galiu kitaip“ – tai ne tik pokalbis su vaikais, bet ir patirtys, vedančios į kitokio galėjimo žmonių pasaulį, atveriančios didesnį supratimą, girdėjimą, susikalbėjimą. Kas yra taktiliniai paveikslai ir taktilinės knygos? Kodėl skaitymo sunkumus patiriančiam draugui reikia garsinių knygų? Kaip jis jaučiasi, kai tenka skaityti prieš klasę? Kaip disleksiją turintis draugas mato raides ir tekstą? Kaip atrodo kino filmai (pvz., „Šuns tikslas“) neregio akimis ir kaip garsinis vaizdavimas gali atverti nematančiam draugui visai kitokią kino patirtį – visa tai ir dar daugiau sužinosite, pasirinkę edukaciją „Galiu kitaip“. Prisiliesime prie savo jausmų, kurie kyla susidūrus su kitokio galėjimo žmonėmis, ir mokysimės kurti atsakingai. Tvariai. Aiškiai perteikti norimą žinutę, emociją bei vaizdą. Perteikti taip, kad mūsų sukurtas produktas būtų prieinamas kuo platesnei visuomenės grupei. Mokysimės kurti ateitį, kuri palanki visiems. Šią edukaciją tau praves Lietuvos aklųjų bibliotekos, kuri rūpinasi visais, negalinčiais skaityti įprastai, komanda. Ši biblioteka, veikianti vedina vizijos, kad skaityti galėtų visi – lyderė Lietuvos bibliotekų lauke, kai kalbama apie įtrauktį ar galimybių atvėrimą tiems, kuriems būdingas kitoks galėjimas. Arba – negalia. Bet mums labiau patinka sakyti „kitokio galėjimo žmonės“, nes mes visi galime, tik skirtingai. Sužinok apie kitokį galėjimą. Sužinok, kaip gali padėti ir prisidėti!

Ukmergės r. sav.; Šiaulių m. sav.; Panevėžio m. sav.; Kauno m. sav.; Klaipėdos m. sav.


Edukacinės programos „Šakočio kelias iki mūsų stalo” su apsilankymu šakočių muziejuje

Edukacinės programos „Šakočio kelias iki mūsų stalo” su apsilankymu škočių muziejuje. Sužinosite šakočio atsiradimo istoriją, pamatysite gamybos procesą, lankysitės vieninteliame pasaulyje šakočių muziejuje. Iš ko ir kaip kepamas šakotis? Kuo skiriasi šakotis nuo „baumkūcheno“? Kokį šakotį mūsų protėviai kepė akmens amžiuje? Koks buvo mėgstamiausias legendinės kunigaikštienės Barboros Radvilaitės desertas? Atsakymus į šiuos ir daugiau klausimų sužinosite pas mus apsilankę ir paragavę atviroje židinio liepsnoje ką tik iškepto šakočio. Programos metu ne tik sužinosite šakočio atsiradimo istoriją, pamatysite visą gamybos procesą, bet ir patys jame dalyvausite ir, žinoma, ragausite. Po profesionaliai įgarsinto filmo peržiūros, programos dalyviai savo žinias apie šakotį įtvirtins atsakinėdami į edukatorės užduodamus klausimus, o teisingai atsakiusiųjų lauks staigmenos. Degustacijos metu svečiams patiekiama dar dviejų rūšių tradicinių skanėstų. Tai puiki galimybė paskanauti kitokių šakočių ir palyginti jų skonius. Edukacinės programos tikslas ugdyti tautinę savimonę ir savigarbą turinčią asmenybę, puoselėjant etnokultūrą bei išsaugant tradicijas. Ši edukacinė programa vyksta specialioje salėje, talpinančioje iki 60 mokinių. Interjeras primena uolą ir grąžina mus į akmens amžiaus laikus, nuo kurių ir prasidėjo šakočio atsiradimo istorija. Edukacija pradedama šakočio kepimu židinyje, ant atviros ugnies. Kepimo metu rodomas filmukas, pasakojama apie šakočių kilmę, jų rūšis, senuosius ir dabartinius kepimo būdus. Klausantis pasakojimo apie šakočius, dalyviai pakviečiami ragauti kelių rūšių šakočio ir vaišintis arbata. Mokiniai supažindami su pirmosiomis žiniomis apie šakotį rašytiniuose šaltiniuose, kaip senovėje buvo kepami šakočiai, kokie populiariausi kepimo būdai menami, kas dažniausiai kepdavo šakočius ir kodėl jų receptai buvo laikomi paslaptyje, kada į Lietuvą atkeliavo šakotis ir kas pirmieji jį pradėjo mūsų šalyje kepti, kokiose dar pasaulio šalyse kepami šakočiai.


Edukacinio užsiėmimo metu sukūrę kalėdinį žaisliuką – angelą, moksleiviai jį suvoks ne tik kaip dekoratyvinį elementą, bet kaip tradicijų tęstinumą, kai nuo seniausių laikų eglutės puošybai buvo naudojami tik rankų darbo žaisliukai. Užsiėmimo uždaviniai: 1. Supažindinti su Kalėdų šventės atsiradimo ištakomis ir prasme bei tokiu būdu formuoti platesnį ir gilesnį Kalėdų šventės vertės suvokimą. 2. Pristatyti Kalėdų šventimo tradicijas Lietuvoje ir kitose šalyse bei diskusijos su moksleiviais metu („minčių lietaus“ metodas) palyginti kaip keitėsi šventės tradiciniai papročiai nuo seniausių laikų iki šiandienos. 3. Supažindinti su skirtingų istorinių laikotarpių Kalėdinės namų puošybos ir pagrindinio šventės akcento – eglutės – dekoravimo ypatumais, pasitelkiant vizualinę medžiagą (pateiktys, video medžiaga). 4. Pateikti moksleiviams autentiškus senuosius eglutės papuošimus ir žaisliukų pavyzdžius iš įvairių istorinių laikotarpių, atspindinčius gamybos medžiagų, dekoro elementų įvairovę. 5. Inicijuoti diskusiją, kurios metu moksleiviai interpretuos, lygins pateiktus skirtingų istorinių laikotarpių, įvairių išraiškų žaisliukų pavyzdžius. 6. Išlaisvinti kūrybiškumą per praktiką – naudojant pateiktas medžiagas susikurti unikalų, vienetinį eglutės žaisliuką – angelą iš veltinio. 7. Atliekant refleksiją, apžvelgti moksleivių asmeninę patirtį, įgytą užsiėmimo metu.


Ar jums įdomu, kokie buvo senelių ir prosenelių kūdikystės ir vaikystės žaislai? Ar jie skyrėsi nuo mūsiškių, o gal buvo tokie pat arba panašūs? Jeigu susidomėjote, jūsų laukia įdomi pažintinė kelionė po senovinių žaislų bei žaidimų pasaulį. Galėsite pažaisti su senųjų žaislų kopijomis, pasinerti į stebuklingą pasakų pasaulį ir patys pasidaryti nesudėtingą žaisliuką.


Sunku įsivaizduoti solidų pagyvenusį kunigą, poetą Joną Mačiulį-Maironį vaiku... Pasitelkime tam jo gimtąsias vietas, tėviškės sodybą, nuostabią gamtą. Išsaugotas kultūrinis paveldas ir darniai įsiliejančios inovatyvios meninės instaliacijos sukūrė įtraukiančią, kūrybinę aplinką, įgalinančią pažinti poeto asmenybę. Svirno palėpėje moksleiviai susipažins XIX–XX a. sandūroje Bernotų k. gyvenusios turtingų valstiečių Mačiulių šeimos gyvenamąja aplinka; atėję prie Maironio taip mėgtos pušies mokiniai išgirs subtiliai atliekamą „Lietuva brangi", o atidengę šulinio dangtį ras bėgiojančias eilutes iš girdėtų Maironio poezijos posmų. Poeto Maironio taip mėgtas šaltinėlis, dabar įprasmintas simboline stogine – jauki erdvė pristatyti pirmuosius moksleivių kūrybinius ieškojimus.


Žiemą karaliauja imbieru, cinamonu, gvazdikėliais kvepiantys pačių įvairiausių formų meduoliai.  Edukacijos dalyviai patirs kvapnią meduolių atsiradimo istoriją, susipažins su kepimo tradicijomis Europoje ir Lietuvoje. Visi sužinos kuo ypatingi Šv. Mikalojaus meduoliai ir kodėl šie kepiniai buvo tokie populiarūs prieš Kalėdas, išgirs apie kitus, dar nežinomus ir netikėtus, meduolių panaudojimo būdus istorinėje virtuvėje. Dalyviai susipažins su kalėdinių meduolių simboliais ir dekoravimo tradicijomis, metodais bei galės išbandyti jėgas patys dekoruodami  meduoliukus. Su karšta kakava paragavę meduolių, paruoš saldžias dovanėles artimiesiems.


Kūrybinė keramika
Keramikos užsiėmimai yra kūrybiniai ir terapiniai seminarai, skirti visų amžių grupių vaikams. Tai ne tik smagus užsiėmimas, bet ir edukacinė veikla, kuri skatina įvairiapusį vaikų vystymąsi.
Šių užsiėmimų metu vaikai mokosi įvairių keramikos technikų, tyrinėja kūrybinį procesą, tobulina savo rankų įgūdžius ir sukuria unikalius savo  kūrinius iš molio. Užsiėmimai pritaikyti skirtingoms amžiaus grupėms ir gebėjimams, užtikrinant, kad kiekvienas vaikas jaustųsi įtrauktas ir motyvuotas. Nevaržoma kūrybinė laisvė.
Pradžioje supažindiname su pagrindinėmis molio savybėmis ir lipdymo principais bei technikomis (kočiojimo, virvelinė, skulptūrinė, formavimas rankomis, formų naudojimas).  Viskas prasideda nuo idėjos, vaikai mokosi kurti ir įgyvendinti savo idėjas pritaikydami įvairias lipdymo technikas. Taip pat susipažįstama su įvairiais keramikos įrankiais ir jų naudojimo būdais.
 Kiekvienas mokinys atras savo stipriąsias savybes, nes dirbinius ne tik lipdysime, formuosime, bet ir dekoruosime, tad saviraiškos tikrai šiame procese netrūksta. Dirbinius galima dekoruoti iš molio padarytomis smulkiomis detalėmis, kurios priklijuojamos prie pagrindinio dirbinio, galima dekoruoti senoviniais, kultūriniais motyvais pasitelkiant įvairius įspaudimus: linijas, taškelius, ar iš jų suformuojant įvairius ženklus. Galimas dekoravimas augalais, įspaudžiant į molį jų įspaudus.
Lipdydami vaikai gali susidurti ir su iššūkiais, kuriuos turi išspręsti, pavyzdžiui kaip stabiliai suformuoti savo gaminį, kaip pataisyti jį, jei per skubėjimą atsirado techninių klaidų. Keramika reikalauja ne tik atsipalaidavimo bet ir koncentracijos detalėms, taip ugdoma jų kantrybė.
Grupiniuose užsiėmimuose vaikai mokosi dirbti kartu, dalintis įrankiais, medžiagomis bei padėti vienas kitam.
Užsiėmimo eigoje apžvelgsime ir visą keramikos procesą: lipdymas, formavimas, džiūvimas, degimas krosnyje ir kokios gali būti glazūravimo galimybės.


STEBUKLINGAS KAMISHIBAI PASAKOJIMO MENAS IŠ JAPONIJOS: interaktyvus spektaklis “Eglė – žalčių karalienė” ir vaikų pasakojimo kūrimo edukacija

Pirmoje edukacijos dalyje vaikai kviečiami susipažinti su gilias tradicijas turinčiu japonišku Kamishibai pasakojimo menu ir nusikelti į tolimąją Japoniją, o vėliau išvysti stebuklingos medinės dėžutės pritaikymą spektaklyje „Eglė – žalčių karalienė“.
Kamishibai – tai tarsi žaidimas – spektaklis, kuomet pasakotojas, pravėręs medinės dėžutės dureles, pradeda pasakoti istoriją. Jo pasakojimas susideda iš skirtingų, spalvotais piešiniais išmargintų popieriaus lakštų, kuriuos jis meistriškai keičia vieną po kito. Pasakojimo magija nejučia įtraukia ir pačius klausytojus: jie spektaklyje kuria garsus, judesius, uodžia skirtingus kvapus.
Antroje edukacijos dalyje vaikai kviečiami sukurti savo pasakojimą, suskirsčius klasę į tris grupes, pateikus pasakojimo raktinius žodžius istorijos pradžiai, viduriui ir pabaigai bei paaiškinus pagrindinius uždavinius.
Kūrybiškumui išskleidus sparnus, pasakojimui nugulus piešiniais ant popieriaus lapų Kamishibai dėžutėje "gimsta" naujas – vaikų sukurto pasakojimo spektaklis, lydimas interaktyvių intarpų bei palaikymo plojimų.
Vėliau sukurtas pasakojimas surišamas į bendrą knygą pasidžiaugti vaikų kūrybiniu potencialu-rezultatu, drąsa kurti, vaidinti, leisti skleistis savo talentams. Vyksta trumpa refleksija.
Ši edukacinė programa gali puikiai papildyti mokomąją medžiagą apie kitų šalių bei Lietuvos kultūrą, tautosakos klodus,  kultūrinį paveldą – praplečiant vaikų kultūrinę savimonę. Taip pat mokinti vaikus literatūrinius kūrinius garsiai perpasakoti – vaidinti bei ugdyti pradinio mokyklinio amžiaus vaikų kūrybinę saviraišką, viešąjį kalbėjimą, socialinius įgūdžius kuriant komandose.
TRUKMĖ: 90 min. (su galimybe padaryti pertrauką tarp pirmos ir antros edukacijos dalių)
PRIEMONĖS: laisvas stalas klasės priekyje Kamishibai medinės dėžutės pastatymui - spektakliui.


Edukacinė programa „Etninio tapatumo ženklai kasdienybėje" (11 - 12 kl.)

Jonavos rajono savivaldybės kultūros centras

Tikslas: skatinti moksleivių domėjimąsi tradicine ir šiuolaikine tekstile. Uždaviniai: 1. Aktualizuoti naminės tekstilės dirbinius, pritaikant juos šiuolaikinėms mokinio reikmėms. 2. Supažindinti moksleivius su tradicinės tekstilės pluoštais (linų, vilnų, kanapių, dilgėlių)  ir jų naudojimu tradicinėje kultūroje. 3. Analizuoti kraitinių baldų evoliuciją. 4. Akcentuoti spalvinius Aukštaitijos regiono audinių derinius, tradicinio meno komponavimo principus. 5. Išryškinti audinių raštų simboliką. 6. Ugdyti ekologinę savimonę, skatinant daryti tvarius pasirinkimus. Užsiėmimo dalyvių dėmesys sužadinamas apskritojo stalo diskusija. Užsiėmimo dalyviai supažindinami su tradicinės bei šiuolaikinės tekstilės dirbiniais. Demonstruojama tekstilės ekspozicija. Akcentuojama lininio audinio vertė tradicinėje kultūroje. Tyrinėjami linų, vilnų, kanapių, dilgėlių pluoštai.  Didesnis dėmesys skiriamas spalviniams Aukštaitijos regiono deriniams, tradicinio komponavimo principams. Demonstruojama mokomojo filmo ištrauka. Analizuojama kraitinių baldų evoliucija. Pasitelkus štampavimo metodą, šilkografijos dažais dekoruojamas lininis maišelis. Siekiamas poveikis: edukacijos dalyviai įvardija ir pagrindžia savo požiūrį į tradicinio meno reiškinius, svarsto, kaip nauja patirtis ir supratimas juos keičia ir praturtina. Remdamiesi savo patirtimi ir vaizduote, mokiniai kuria meninę kompoziciją, akcentuodami Aukštaitijos regiono spalvinius derinius. Geba pristatyti savo kūrybos rezultatą, į(si)vertina įgytą patirtį, suvokdami liaudies meno vertę asmens pasaulėvaizdžiui ir tapatybei formuotis. Veiklos įgyvendintojas: Jonavos r. savivaldybės kultūros centro Krašto muziejaus edukatorė Rasa Kulytė - Libienė. Išsilavinimas: 1989 - 1993 m. ŠPI pradinio mokymo pedagogika ir metodika; 2014 – 2016 m. VDU etnologijos ir folkloristikos magistras. 20 metų pedagoginė  patirtis mokykloje, 9,5 metų etninės kultūros specialistės, edukatorės patirtis muziejuje.


Stiklas - tauriausia materija Žemėje, gimusi iš vandens, oro, ugnies ir žemės, nuo seniausių laikų tarnaujanti žmonėms, užburianti juos savo spalvomis ir spindesiu. Programa dalyvius supažindins su stiklo gamybos istorija, panaudojimu buityje, dailėje, architektūroje bei vaikų žaislų bei žaidimų konstravimui. Išgirsite pasakojimą apie stiklo apdirbimo būdus, meninio stiklo dirbinių formavimo metodus, stiklininkystės istoriją, Lietuvos ir užsienio šalių stiklo menininkų pasiekimus.. Pamatysite įvairiausių stiklo dirbinių, gausią lakštinio stiklo pavyzdžių kolekciją ir patys pasigaminsite po vieną stiklo dirbinį: žaidimą ,,sekretas", mini vitražą, papuošalą ar kaleidoskopą. Programa skirta 1-12 klasių mokiniams. Įspūdingos programos veiklos suteiks daug teigiamų emocijų, turinys papildys istorijos, gamtos mokslų, dorinio ugdymo bei dailės ir technologijų žinias.


Šaltasis karas. Ekskursija atominėje slėptuvėje ir orientacinis žaidimas

Pažinkite šaltojo karo laikų istoriją išlikusioje unikalioje, autentiškoje civilinės saugos (atominėje) slėptuvėje. Vilniaus
Naujamiesčio rajone, buvusios gamyklos „Lietuvos automatika“ teritorijoje keli metrai po žeme laukia sugrįžimas į totalitarinio režimo pasaulį. Tai išskirtinė istorijos patirtis, kurios metu lydimi gido moksleiviai lankysis slėptuvėje, susipažins su pokario politiniu ir kultūriniu kontekstu, propagandine ano laikotarpio kultūra – slėptuvėje išlikusia literatūra, plakatais, muzika, video, išbandys išlikusią autentišką įrangą – hermetines duris, oro pumpavimo mechanizmų veikimą, pasimatuos cheminės apsaugos kostiumą, dujokaukes ir kt. Unikali istorijos pamoka, kuri suteiks galimybę gyvai patirti ir kritiškai įvertinti šaltojo karo laikų atmosferą, totalitarinio Sovietų sąjungos režimo politinius, kultūrinius siekius.
Kiekviena slėptuvės ekskursiją užsisakiusi klasė taip pat gauna galimybę pažinti Vilniaus pramonės istoriją žaisdama orientavimosi žaidimą. Paslauga organizuojama taip: atvykę mokiniai dalijami į dvi dalis; pusė jų keliauja į slėptuvę su gidu, kita pusė - žaidžia orientavimosi žaidimą; po 50 min. abi grupės pasikeičia vietomis.


Pažintis su Lietuvos muzikos patriarchu Juozu Naujaliu kitaip (1-4 kl.)

Atvykusiems į Raudondvario dvarą, trumpai pristatysime dvaro ir čia įkurto Kauno rajono muziejaus istoriją. Viena iš muziejaus erdvių yra skirta kompozitoriui Juozui Naujaliui, lietuvių muzikos patriarchui.
Juozo Naujalio gyvenimą, kūrybą, veiklą ir to laikmečio buvusias politines bei ekonomines aplinkybes pristatysime rodydami animuotą pasakojimą muziejaus terminale ir  gyvu pasakojimu, iliustruotu autentiškais eksponatais muziejaus ekspozicijoje, klausysimės įvairių žanrų  kompozitoriaus kūrinių.
 Klausantis muzikos, kartu visi piešime savo svajones.


Šilutės rajono savivaldybės Fridricho Bajoraičio viešoji biblioteka

Kultūros paso paslauga „Edukacinis užsiėmimas „Keliauk ir pažink Šilutę“ – tai puiki priemonė mokiniams pažinti ar iš naujo atrasti Šilutės miesto istorijos ir kultūros paveldą. Stalo žaidimas kvies suburti savo draugų kompaniją (komandą) ir kartu apkeliauti daugiau kaip 510 metų Šilutės gyvavimo laikotarpį. Žaidėjai bus supažindinti su miesto istorija, architektūra, kultūra, tradicijomis, papročiais, čia gyvenusiais žmonėmis, iškiliomis asmenybėmis, lankytinomis vietomis, gamtos paminklais ar reiškiniais (potvynis), kt.
Paslaugos tikslas – skatinti dalyvius neformaliai mokytis,
gilinti žinias, domėtis ir pažinti Šilutės miesto, krašto istoriją ir kultūrą.
Paslaugos uždaviniai:
1. Žaidimo pagalba įtraukti jaunimą į aktyvią vienijančią veiklą, skatinti jų tarpusavio bendradarbiavimą tikslui pasiekti;
2. Šia neformalia mokymosi priemone supažindinanti dalyvius su Šilutės krašto istorija, kurios metu įgytos žinios turės išliekamąją vertę jų asmenybės formavimuisi.
3. Į žaidimą įtrauktais klausimais apie Šilutės miesto ir rajono istoriją, kultūrą, iškiliomis asmenybėmis, kultūriniu paveldu ir kt. bus skatinama ugdyti žaidėjų kultūrinę kompetenciją, meninę individualybę, sąmoningumą.
Ši kultūrinė edukacija yra skirta 5-12 klasių mokiniams, jos trukmė bus apie 60 min. Edukacinio užsiėmimo pabaigoje mokiniai kartu su mokytojais ir paslaugos teikėju reflektuos pasidalindami įgytomis žiniomis, sužinotais naujais faktais apie savo miesto istoriją.
Stalo žaidimo metu bus pasitelkiami šie žaidimo elementai: žaidimo lenta, kortelės su klausimais ir nuotraukomis, ridenimo kauliukas bei žaidimo figūrėlės.
Išvažiuojamoji paslauga bus teikiama: Šilutės rajono savivaldybėje, Klaipėdos ir Tauragės apskrityse.

Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Dalyviai Išmoks transformuoti popierių, parsineš savo sukurtą darbelį, magnetuką– tai įkvepianti socialinė misija ir žaidimas kartu.


“Mažasis cirkas” siekia supažindinti jaunąjį žiūrovą su šiuolaikiniu cirku ir skatinti jį kūrybiškai mąstyti . Vaikai kviečiami Į mažą cirko palapinę žiūrėti spektaktaklį "Blusa ir Profesorius “, sukurtą pagal to paties pavadinimo H.K.Anderseno pasaką. Spektaklyje šiuolaikiškai, juokingai ir orginaliai pateikiama jaunajam žiūrovui kūrybiškumo tema. Pagrindinis istorijos herojus "profesorius", vaikystėje iš sprogstančio oro baliono iššokdintas parašiutu, troškęs būti lakūnu ,bet įgijęs fokusininko amatą, rodydamas savo triukus keliauja po pasaulį. Susiradęs mylimąją "žmonikę" su ja rodo fokusus , bando uždirbti pinigų ir įsigyti oro balioną… galiausiai žmona dingsa, o kartu su ja ir gera nuotaika... jis lieka vienui vienas ir jau atrodo blogiau būti nebegali... bet tuomet užtenka vienos vienintelės "blusos", kad ir vėl norėtųsi juoktis ir svajoti... Kūrybiškumas esantis kiekviename iš mūsų padeda įveikti net ir sunkiausias gyvenimo situacijas ir vėl džiaugtis gyvenimu. Šiai istorijai papasakoti aktorius naudoja žongliravimo, balansavimo disciplinas, lėlių ir objektų teatrą. Pasirinktas objektas- vinilinė plokštelė. Iš jų skamba muzika, jos virsta žongliravimo abjektais, iš scenografijoje esančių stalčiukų atsiranda pasakos personažai, skirtingų tūrių lėlės padarytos iš vinilinių plokštelių. Spektaklis kupinas, parodaksalių situacijų, netikėtumų, kūrybiškų staigmenų. Aktorius meistriškai manipuliuoja žiūrovų mintimis vis pateikdamas naujų beprotiškiausių sprendimo būdų. Stebėdami šį cirko vaidinimą, dalyviai kviečiami kartu kūrybiškai mąstyti, įveikti sunkumus beprotiškiausių idėjų pagalba. Šiuolaikinio cirko vaidinimas– puiki erdvė ugdyti vaikų kūrybiškumą, kritinį mąstymą, nes tai leidžia įsijausti į kito žmogaus gyvenimą ir atsiribojus nuo jau turimų žinių iš naujo kritiskai mąstyti.


Kaip gimsta knyga? Koks yra knygos kelias nuo idėjos iki rezultato, nugulančio skaitytojui į rankas? Kas vyksta spaustuvėje, o kas – leidykloje? Literatūrinė edukacija „Kaip gimsta knyga“ skirta 1 – 6 klasių moksleivių knygos kūrimo proceso pažinimui, kultūriniam pažinimui ir skaitymo įgūdžiams lavinti. Edukacijos metu mokiniai lavina savo kultūrinį sąmoningumą, supažindami su knygos atsiradimo etapais, žiūri mokomąjį vaizdo įrašą apie knygos kūrimo procesą. Kaip mokymo metodus edukatorius pasitelkia - pasakojimą, vaizdo medžiagos peržiūrą, praktinę užduotį, diskusiją. Edukacijos „Kaip gimsta knyga“ pagalba, skatinamas gilesnis mokinių literatūrinių kultūros objektų suvokimas, akcentuojama knygos, kaip kultūros reiškinio, vertybinio ir estetinio palikimo, svarba. Edukacijos trukmė – 45 minutės. Pastaba: Mažiausias pamokų skaičius Kauno mieste - 4 pamokos vienoje mokykloje. Mažiausias pamokų skaičius kituose miestuose - 5 pamokos vienoje mokykloje. Kiekviena edukacija derinama individualiai, tad norėdami rezervuoti laiką, būtina susisiekti telefonu.


Mandala - tai universalus pasaulio vienovės, sveikatos ir sėkmės simbolis, dar vadinamas maginiu apskritimu.
Mandalas piešti sveika ir prasminga kiekvienam žmogui,
ieškančiam vidinės ramybės, siekiančiam laimingo ir sėkmingo gyvenimo. Mandalos kūrimas - gyvas, džiaugsmingas ir
gydantis procesas, aktyvios meditacijos forma, kurios metu prislopinamas loginis mąstymas, suaktyvinama intuicija bei
kūrybinis įkvėpimas. Užsiėmimo metu panirsime į savo vidų ir, patys parinkdami spalvas, kursime mandalas iš spalvoto
smėlio. Po užsiėmimo sukurtas mandalas (paveikslus) vaikai parsineš namo ir dar ilgai prisimins, kaip gera jas buvo kurti.

Klaipėdos krašto metai; Lietuvos sostinės Vilniaus ir Gedimino laiškų metai


Programos tikslas - stebint, tyrinėjant ir eksperimentuojant su spalvomis, aiškinantis iš ko susideda atspalviai ugdyti mokinių mokėjimo mokytis, kritinio mąstymo, kūrybiškumo, problemų sprendimo,bendradarbiavimo bei pažintinius gebėjimus. Programos uždaviniai:
-Gebėti tyrinėti, daryti išvadas ir mokytis per patyrimą.
 -Gebėti ieškotiproblemų sprendimo variantų, kurie padėtų įveikti kilusius iššūkius.
-Gebėti bendrauti ir bendradarbiauti su bendraklasiais.


Ventos krašto istorija ir archeologija (7-8 kl.)

Šios edukacijos metu moksleiviai teoriškai susipažins su Ventos krašto senąja istorija, apžiūrės modernią ir įdomią Ventos regioninio parko lankytojų centro ekspoziciją, išmoks mėtyti žiemgalių ietis bei įskelti ugnį senoviniu titnaginiu skeltuvu. Ekspozicijoje yra kompiuteriniai terminalai su liečiamais ekranais, kuriuose galima pamatyti ir susipažinti su daug įdomių mūsų krašto istorijos momentų. Ši ekspozicija su jos įrenginiais yra labai geros priemonės teorinei edukacijos daliai. Teorinėje dalyje moksleiviai trumpai supažindinami su Ventos krašto priešistoriniais laikais, su čia gyvenusia žiemgalių gentimi, jos papročiais ir buitimi, su istoriniais laikais – kalavijuočių ordino įsiveržimu, kovomis su juo, Lietuvos valstybės atsiradimu, žiemgalių asimiliacija ir su vėlesne istorija. Teorinė dalis nėra vien sausas dėstymas, bet tuo pačiu ir patraukli vizualizacija. Praktinė dalis: 1. Supažindinimas su titnaginiais skeltuvais – kaip jie atrodo, iš kur kilę, kaip su jais skeliama ugnis (jei geras oras, lauke saugioje vietoje, prižiūrint mokytojui, bandoma uždegti išdžiūvusias samanas, jei blogas – viduje tik skeliamos kibirkštys, irgi saugioje vietoje). 2. Supažindinimas su žiemgalių ietimis, jų formomis, ir po to lauke ieties mėtymas į taikinį. Užsiėmime aprūpinama maksimali sauga, nes ietį vienu metu sviedžia tik vienas moksleivis, prižiūrint mokytojui. Moksleiviai šiek tiek priartės prie suvokimo, kaip atrodė gyvenimas ir buitis mūsų kraštuose ankstyvaisiais viduramžiais – kaip skiriasi ugnies išgavimas nuo dabartinio, ir kiek reikia jėgų, tikslumo bei patirties, atliekant regis paprasčiausią kovinį veiksmą – ieties metimą. Nors moksleiviai praktiškai užsiima tik su dviem įrankiais (per tiek laiko daugiau ir neįmanoma), bet tuo pačiu metu, jiems dirbant, mokytojas trumpai papasakoja ir apie kitas iki istorinio laikotarpio žiemgalių buities bei karybos ypatybes. Baigiamoji užsiėmimų dalis – klausimai, refleksija


Domina architektūra, Pirmosios Respublikos laikotarpio interjero dizainas ar vaizduojamoji dailė? Ši ekskursija – tai pažintis su muziejumi, kaip kultūros paveldo objektu, iš arti!
Ekskursijos metu bus gilinamasi į M. ir K. Petrauskų namų eksterjero ir interjero detales, jų pokyčius laikui bėgant, vykusias restauracijas ir per jas išsaugotas pastato vertingąsias savybes. Ekskursijoje papasakosime, kaip keitėsi namo planas, pritaikant jį muziejaus reikmėms, o apsilankę autentiškame Kipro Petrausko bute pamatysite restauruotą interjerą, kuriame gimsta lietuviškų dizaino tradicijų ir art deco sintezė. O kas išsaugota po laiptinėje esančiu kilimu? Ar sugebėsite atskirti senovines duris nuo analoginių? Kurių Lietuvos dailininkų paveikslai eksponuojami šiuose namuose? Atsakymus sužinosite atvykę pas mus!
Užsiėmimas tinkamas vyresnių (9-12 kl.) klasių moksleiviams dailės pamokoms. Ekskursijos metu mokiniai gali susipažinti su vaizduojamosios dailės kūriniais ir tarpukario interjero dizaino principais.
Ugdomos kompetencijos: kultūrinė, kritinio mąstymo, pažinimo.
Užsiėmimas gali būti pritaikytas asmenims su judėjimo negalia. Apie pritaikymą specialiųjų poreikių turintiems asmenims būtina pranešti užsakymo metu. Tokiu atveju sudaroma ne didesnė nei 5 asmenų grupė, neskaitant lydinčių asmenų.


Susikurk ir tu savo išskirtinę kuprinę ! Užsiėmimo metu kiekvienas kurs savo išskirtinį dizainą ant drobės. Pamokos pradžioje iš arčiau susipažinsime su tekstilės dekoravimo galimybėmis, technikomis, naudojamomis priemonėmis ir įrankiais. Sukursime savo unikalų dizainą, kurį kiekvienas lengvai perkels ant medvilninės kuprinės, kurioje puikiai tilps visi mėgstami daiktai, knygos ar net sportinė apranga. Visomis priemonėmis pasirūpiname. Į švietimo įstaigas važiuojame susidarius mažiausiai 50 asmenų skaičiui. Atsižvelgiant į mokinių amžių bei įgūdžius, turimas žinias ir galimybes priimti ir suvokti informaciją, programa yra pritaikoma skirtingų gebėjimų vaikams (mokiniams), parenkami temų bei dekoruojamų objektų sudėtingumo lygiai.


Muzikinė-edukacinė programa "Nemunėlio Lietuva"

Per žalias pievas, pasisveikinęs su Baltąja Ančia, Nemunas įteka į Lietuvą. Jis sustingęs ir tylus, senovėje gyvenę žmonės upę pavadino Nemunu, nes žodis "nėmas" reiškia nebylus. Tačiau ne toks jis ir nebylus, nes tekėdamas per Lietuvą papasakos daug istorijų... Taip prasideda edukacinė programa "Nemunėlio Lietuva". Muzikos ir pasakojimų pagalba plaukiame skirtingais Lietuvos regionais -nuo Dzūkijos iki Mažosios Lietuvos. O istorjių, padavimų, vietovardžių, keistų augalų ir gyvūnų žuvų rūšių begalės. Tikras informacijos srautas užpildo galveles ir nuteikia įdomiai kelionei per Lietuvą. Gyvai skambanti muzika, nuotaikinga vaidyba, muzikinės išraiškos priemonės bei interaktyvus bendravimas- tai puikūs elementai šiuolaikiniam klausytojui. Šiuo projektu norime paskatinti jaunuosius klausytojus domėtis Lietuvos praeitimi ir istorija, pažinti Lietuvos geografiją, puoselėti kultūrą ir tradicijas, tapti puikiais savo tėvynės partiotais.


Tikslas- skatinti mokinių domėjimąsi naudingomis iškasenomis, jų panaudojimo galimybėmis. Uždaviniai 1.	Supažindinti mokinius su naudingomis iškasenomis. 2. Suteikti informacijos apie jų panaudojimo galimybes. 3. Palyginti įvairių naudingų iškasenų savybes. 4. Mokyti supilstyti bei papuošti kompoziciją iš spalvoto smėlio stikliniame inde.
  Mokiniai klauso pasakojimo apie naudingas iškasenas, kurio metu jos neįvardinamos tik apibūdinamos, prisimina jau turimą informaciją bei ją užrašo į pateiktas lenteles. Grupelės gauna padėkluose indelius su naudingomis iškasenomis, lygina jų savybes (judindami klauso kaip barška, kiek sveria ), užpildo lentelę įrašydami naudingų iškasenų pavadinimus.  Atlikę tiriamąją veiklą, aptarę gautus rezultatus užpildytose lentelėse ir lygindami su skaidrėmis, bei apžiūrėdami indelių turinį, stebi kiek jie prisiminė, o kiek žinojo, ką atspėjo, kodėl nepavyko. Suskaičiuoja atspėtas teisingai.
Susipažįsta su floristo specialybe, floristinių kempinių rūšimis, jų panaudojimo galimybėmis, smėlio pilstymo būdais, komponavimo principais. Į stiklinį indą supilsto spalvotą smėlį bei kuria kompoziciją. Sukurtą kompoziciją mokiniai pasilieka sau.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Spektaklis paaugliams ir jaunimui „Man šiandien – Hamletas“

Daugiau nei 400 metų viso pasaulio scenose statomas „Hamletas“ seniai nebėra tik literatūros ir teatro kanonas. Hamletas – tai ir tam tikras pasaulio suvokimo būdas, nuotaika, dvasinė būsena, pažįstama daugeliui iš mūsų. Šiame spektaklyje Hamletas yra paauglys - maištaujantis, nesitaikstantis, abejojantis savimi ir kitais, nesuprastas, nusivylęs, bet giliai širdyje trokštantis taikos su savimi ir pasauliu. Ar mūsų „sugverusioje gadynėje“ dar įmanomas dialogas, susikalbėjimas tarp skirtingų kartų, pagarba kitokioms vertybėms? Spektaklyje lengvai atsekamos pagrindinės pjesės „Hamletas“ siužeto linijos, temos, personažai, tačiau originalus V. Šekspyro tekstas čia persipina su šiuolaikinės kalbos inkliuzais ir elgesio modeliais. Režisierė Ieva Stundžytė laisvai interpretuoja, perdėlioja, papildo pjesę šių dienų kontekstais ir išraiškos priemonėmis – spektaklyje labai svarbi muzika, judesys, choreografija. Kūrėjai drąsiai imasi užduoties suprantamai perteikti pjesėje keliamus sudėtingus egzistencinius klausimus ir kartu nebanaliai atskleidžia tai, kas šiandien aktualu jaunam žmogui neišsemiamose „Hamleto“ potekstėse. Lietuvos mokyklų moksleiviai pagal programą su V. Šekspyro „Hamletu“ susipažįsta tik 11 klasėje, kai jau daugelis moksleivių turi susiformavusius skaitymo ir interpretacinius įgūdžius, neretai ribojamus vienintelės, „teisingos“, vadovėlinės interpretacijos galimybės. Šio spektaklio sumanytojai mano, kad su Šekspyro kūryba prasminga susipažinti ankstyvojoje paauglystėje, kai dar tik formuojasi pasaulėvoka, esminiai savivokos pagrindai ir teatro meno suvokimas. Šis paaugliams skirtas „Hamletas“ būtų pirmas tokio pobūdžio bandymas profesionaliame Lietuvos teatre. Spektaklio kūrėjai prisiima iššūkį ne tik suprantamai papasakoti sudėtingą istoriją, bet ir nebanaliai perteikti žiūrovams tai, kas glūdi Šekspyro tekste ir kūrybinės komandos sumanyme.


Ekskursija „Viduramžių Kauno pirklio istorijos“ priešmokyklinukams

Kaunas – vienintelis Hanza miestas Lietuvoje. Viduramžiais čia virė prekyba, plušo amatininkai. Kokios prekės buvo gaminamos ir parduodamos? Kam viduramžiais buvo reikalingos vaško lydymo krosnys? Ar turi Kaunas valdovų rūmus? Atsakymus į šiuos klausimus išgirsite ekskursijos „Viduramžių Kauno pirklio istorijos“ metu.
Pagrindinis edukacinės ekskursijos tikslas – supažindinti priešmokyklinio amžiaus vaikus su Kauno įsikūrimu ir jo istorija viduramžiais. Edukacinės ekskursijos uždaviniai: pateikti įdomių faktų apie Kauno miesto susikūrimą; supažindinti vaikus su gotikinės architektūros elementais; perteikti viduramžių Kauno miestiečių kasdieninio gyvenimo ypatumus; pasitelkiant vaikų pastabumą, įtraukti juos į miesto ir istorijos tyrinėjimą bei ieškoti teisingų atsakymų į pateikiamus klausimus.
Ekskursijose naudojami metodai: gyvas pasakojimas istorinėje aplinkoje (Kauno senamiestyje), papildomas temine vizualine medžiaga (architektūros pavyzdžiai, archyvinės nuotraukos), garsiniais elementais (išgirstama viduramžiais grota muzika) ir interaktyviomis užduotimis, klausimų atsakymų žaidimais, žemėlapio pažinimu. Siekiama, jog po ekskursijos vaikai būtų įgiję daugiau žinių apie Kauno miesto įsikūrimą ir jo istoriją viduramžiais, gebėtų atpažinti įvairius istorijos ir kultūros elementus, suvoktų išlikusias vertybes, būtų motyvuoti toliau tyrinėti tiek Kauno, tiek savo gyvenamosios vietovės aplinką.


Online spektaklis jaunimui „Doriano Grėjaus portretas“ (nuotolinė paslauga)

Airių rašytojas Oscaras Wilde‘as garsėjo savo žavesiu ir ekstravagancija – tiek savo kūrybos, tiek ir gyvenimo estetizmu. Būdamas 34 metų jis išleido knygą „Laimingasis princas ir kitos pasakos“ – nuo to laiko ir tapo gerai žinomu autoriumi. Jo vienintelis romanas „Doriano Grėjaus portretas“, pirmą kartą išspausdintas 1890 m., galima sakyti, taip pat parašytas pasakos forma. Tačiau šį kartą turinys gerokai niūresnis... Ir nieko keisto, kad po jo paskelbimo kilo skandalas: reikalauta jį uždrausti ir nuteisti autorių už amoralaus gyvenimo būdo propagavimą. Spektaklio „Doriano Grėjaus portretas“ kūrybinę grupę sudaro žinomos lėlių teatro menininkės, su kurių bendro darbo rezultatais „Lėlės“ žiūrovai jau pažįstami: 2014 m. G. Radvilavičiūtės kartu su scenografe Renata Valčik, choreografe Sigita Mikalauskaite ir kompozitore Rita Mačiliūnaite sukurtas spektaklis „Smėlio žmogus“ pelnė Auksinį scenos kryžių, sėkmingai rodomas teatro repertuare ir nuolat kviečiamas atstovauti Lietuvos kultūrą tarptautiniuose teatro festivaliuose. Naujasis spektaklis tarytum pratęsia jau „Smėlio žmoguje“ pradėtą gvildenti žmogaus asmenybės dvilypumo ir jo savidestrukcijos temą. „Žiūrėdamas į paveikslą žmogus įžengia į kitą laiką. Laikas prasiplečia. Portrete žmogus atpažįsta save patį. Žiūrėjimas į portretą – tarsi žiūrėjimas į veidrodį. Veidrodis žmogui suteikia unikalią galimybę matyti save, savo veidą, savo akis, ir sudaro sąlygas dialogui su pačiu savimi. Žiūrėdamas į išorę žmogus mato savo vidų. Žiūrėdamas į veidrodį žmogus gali pakliūti į kitą pasaulį. Ir šie du pasauliai gali susiliesti. Žiūrėdami į veidrodį mes galime pamatyti tai, kas tiesiogiai mūsų žvilgsniui neprieinama. Veidrodžio gylis mums sako, kad mes galime pamatyti kur kas daugiau arba visai kitaip, nei matome savo realybėje. Veidrodis yra mūsų asmeninis dabarties portretas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Kuris valstybingumo simbolis seniausias? Kodėl mūsų vėliava trispalvė? Edukacinėje programoje atsakysime į šiuos klausimus, puošime veidus trispalvėmis, pasigaminsime vėliavėlę, kartu giedosime Tautinę giesmę ir Vyčio ženklu dekoruosime meduolį.


TYRINĖJU PALANGĄ: VIRTUALI KELIONĖ LAIKU
Edukacinė programa pasaulio pažinimo tema
UGDOMOS BENDROSIOS MOKINIŲ KOMPETENCIJOS
Asmeninė: ugdo pasitikėjimą savimi, analizuoja, dalijasi mintimis, jas išsako auditorijai.
Socialinės: lankydamiesi Palangos TIC kartu su klase dalyvauja bendruomenės ir visuomenės gyvenime.
Komunikavimo: išsako mintis ir išklauso kitų, renkasi tinkamą kalbos stilių.
Pažinimo: klausia ir ieško atsakymų, plečia akiratį, pasirinkta metodologija skatina mokinius stebėti, vertinti ir daryti išvadas.
Kūrybiškumo: įdarbina kūrybiškumą užduočių problemų sprendime, generuoja ir kelia idėjas.

MOKYMOSI UŽDAVINIAI

1. Pamatydami skirtingus Palangos miesto istorijos laikotarpius ir ikonografinę medžiagą mokiniai suvoks kaip keitėsi miesto gyventojų aplinka ir gyvenimo būdas laikui bėgant.
2. Mokiniai bus skatinami palyginti dabartinę ir istorinę Palangą, pakomentuoti kuom skiriasi mūsų ir anuomet gyvenusių žmonių kasdienybė.
3. Bus aptariamas istorinių architektūros objektų vertės ir išsaugojimo svarbos klausimas.
4. Bus siekiama, jog mokiniai galėtų atpažinti ir įvardinti kiek įmanoma daugiau skirtingą funkciją turinčių miesto architektūros objektų (pvz. tiltas, bažnyčia, vaistinė, viešbutis, parduotuvė ir t.t.) ir galėtų papasakoti kuo jie svarbūs miesto funkcionalumui.

VEIKLOS TIKSLAS - supažindinti mokinius su pagrindiniais Palangos miesto objektais ir jų svarba Palangos istorijos ir šiandienos kontekste.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Skaitmeninė kompetencija


Šiaulių miesto kultūros centras "Laiptų galerija"

Vos kelių metų vaikas jau geba atsakyti į klausimą „kokia čia spalva?“. Bet spalvų ir atspalvių pasaulis – kur kas sudėtingesnis nei gali pasirodyti iš pirmo žvilgsnio. Visatoje egzistuoja tūkstančiai spalvų ir atspalvių! O taip pat ir daugybė būdų, kaip spalvas išgauti bei jas paversti dažais.

ŠMKC „Laiptų galerija“ kviečia vaikus ne tik tyrinėti paslaptingą spalvų pasaulį, bet ir tapti jaunaisiais išradėjais – edukacijos „Dažų prigimtis“ metu patiems pasigaminti dažus iš natūralios kilmės priemonių: prieskonių, augalų, akmens dulkių ir kt.

Edukaciją sudaro 3 dalys:
1. Edukatoriaus pristatomų meno kūrinių analizė
2. Dažų atsiradimo ir gamybos technologijos istorija
3. Praktinė dalis

Pirmojoje edukacijos dalyje jaunuoliai supažindinami su „Laiptų galerijos“ edukatoriaus atsivežtais meno kūriniais. Edukacijos dalyviai kviečiami atkreipti dėmesį į paveikslų spalvas, faktūrą, tekstūrą,  kokios kilmės dažais sukurti darbai.

Teorinės dalies metu vaikai leidžiasi į tolimus istorinius vingius, kurie veda nuo senų senovėje stulbinamai tiksliai urvuose pavaizduotų gyvūnų, piešimo anglimi, tapymo ochra, dažų naudojimo Antikos, Viduramžių, Renesanso epochose, iki šių dienų meno atlikimo technologijų ir net dirbtinio intelekto galimybių.

Praktinės užduoties metu vaikai tampa išradėjais ir kuria unikalius dažus pasitelkdami natūralios kilmės priemones: prieskonius (ciberžolę, paprikų miltelius, karį ir kt.), daržoves (kopūstus, burokėlius ir kt.), augalus ir gėles, kreidą, akmens dulkes bei įvairiausias kitas netikėtas priemones, kurios maišomos su vandeniu, augaliniu aliejumi, kiaušinio baltymu. Vėliau pagamintais dažais edukacijos dalyviai laisva forma tapo ant drobių.

Edukacijos tikslas – skatinti jaunimą išreikšti savitumą, prisiminti senąsias tradicijas, susipažinti su šiuolaikinėmis tendencijomis, meno priemones atrasti mus supančioje kasdienėje aplinkoje. Vaikai edukacijos metu išmoksta ne tik tapymo paslapčių, bet ir bazinės dailės istorijos.


Tapyba ant šilko tai - atsipalaidavimo būdas, savirealizaciją - į kurią kviečiame ir Jus. Druskininkų amatų centre „Menų kalvė“ galima ne tik apžiūrėti parodas, įvairių sričių menininkų dirbtuves, bet ir dalyvauti edukaciniame užsiėmime "Magiškas šilko pasaulis". Jo metu supažindinama su šilku ir jo istorija, bei suteikiama galimybė patiems viską išbandyti praktiškai. Pamokoje liejami dažai bei dekoruojamas šilkas specialiomis druskomis, sukūriama nosinaitė. Rezultatas, atsiradę spalvų raštai,  visada būna nenuspėjami, bet labai įdomūs. Po užsiėmimo kiekvienas namo parsineša širdžiai mielą darbelį, kuris džiugins ne vienerius metus. Dalyvauti gali kiekvienas nuoširdžiai to norintis. Net ir neturint dailės pagrindų, galima nulieti labai gražų darbelį.


W.A. Mozarto operos ,,Don Žuanas" edukacinis spektaklis

„Don Žuanas“ – nepranoktas Wolfgango A. Mozarto operinės muzikos šedevras. Net jei genialusis kompozitorius nieko daugiau nebūtų sukūręs, vien šiuo savo veikalu jis būtų pelnęs nemirtingą šlovę. Anot žymaus vokiečių rašytojo, kompozitoriaus ir dailininko Ernsto Theodoro Amadėjaus Hoffmano, W. A. Mozarto „Don Žuanas“ yra „operų opera“. Operos siužetas intriguojantis ir dinamiškas: išvysite personažų mūšius dėl įžeistos garbės ir, žinoma, skambės nuostabi W. A. Mozarto muzika. Spalvingas Don Žuano personažo charakteris savyje vienija dvi kontrastingas žmogiškas būsenas: laimės troškimą ir mirties neišvengiamumą. Don Žuanas – moterų numylėtinis, suvedžiotojas, galantiškas aristokratas: narsus, išradingas, patrauklus, energingas, vyriškai žavus... Be to, Don Žuanas gudrus: bendraudamas jis geba keisti kaukes, tačiau iš tiesų lieka ištikimas tik savo paties deklaruojamoms vertybėms. Visų baritonų trokštama Don Žuano vokalinė partija apima lyrines melodijas, herojiškas fanfarines intonacijas, komišką greitakalbę, rečitatyvus ir kt. Įkūnyti tokį ir vokaliniu, ir sceniniu požiūriu sudėtingą personažą reikia didelio meistriškumo. Edukacinio užsiėmimo dalyviai turės galimybę susipažinti su šio unikalaus ir garsaus kūrinio subtilybėmis.


Edukatorė pakviečia edukacinio užsiėmimo dalyvius ieškoti materialaus lobio naudojantis mūsų tautosakos lobiais. Etnografijos ekspozicijoje pravedama trumpa ekskursija, akcentuojant tuos eksponatus su kuriais bus susijusi praktinė dalis – mįslių atspėjimo užduotis. Pavyzdžiui, ar žinote, kas yra dalgio giminaitis, kaip šuva susirietęs? Po ekskursijos mokiniai suskirstomi komandomis, išsirenka kapitonus ir pasirašo sutartį, kad surastą lobį pasidalins. Komandos ekspozicijų salėje aptinka spalvotų pėdų takus, vedančius link lobio, paslėpto skrynioje. Kiekviename žingsnyje slypi klausimas, į kurį būtina atsakyti norint žengti kitą žingsnį. Laimi komanda padariusi mažiausiai klaidų, bet laikantis pasirašytos sutarties taisyklių, saldų lobį pasidalina visi!


Kultūrinė edukacinė programa - ekskursija Bernardinų kapinėse "Mokslo veikėjai, kariai ir vilniečiai"

Edukacinė programa vyks antrose pagal senumą Bernardinų kapinėse, įsikūrusiose Užupyje, nuostabios gamtos prieglobstyje – skalaujamame Vilnelės vandenų. Edukacinės programos tikslas supažindinti dalyvius su Bernardinų kapinių istorija, topografija. Aplankyti čia palaidotų miestui ir šaliai nusipelniusių žmonių kapus, susipažinti su šių žmonių nuveiktais darbais ir vingiuotais likimais. Gyvai tyrinėjant Bernardinų kapinių aplinką, gilinti moksleivių žinias antkapinių paminklų stilių įvairovėje: šeimų koplyčios, kolumbariumai, sarkofagai, obeliskai, angelų ir šventųjų skulptūros. Gebėti juose rasti paslėptas menines detales ir senuosius įrašus. Šios programos metu mokiniai įtraukiami į mokymosi procesą, supažindinami su Lietuvos istorinėmis asmenybėmis, kapinių architektūriniu paveldu, tai padės mokiniams gilinti ir plėsti jų dalykines ir bendrąsias kompetencijas bei ugdyti pilietinį ir kultūrinį – istorinį sąmoningumą. Istorinis pasakojimas papildytas vizualine medžiaga – senovinėmis nuotraukomis, citatomis, muzikiniais intarpais. Edukacinės programos turinys ir forma pritaikoma individualiai pagal amžiaus grupę.


Edukacija "Linas rengia ir maitina" (Nuotolinė paslauga)

Mokinių ir mokytojų pamėgta, ilgai aptariama ir šiltai prisimenama edukacija dabar ir nuotoliniu būdu! Anot senų žmonių, „nei vienas augalas pasaulyje neiškenčia tiek daug kančių kaip linas, tačiau ir nei vienas augalas neatneša žmonėms tiek naudos, grožio ir laimės“. Patarlė sako, kad linas – dengia, linas – rengia, linas – perša ir vestuves rengia. Senolių įsitikinimu, linas turi ypatingų galių kovojant su piktosiomis dvasiomis. Apie tai ir dar daugiau sužinosite nuotolinėje programoje „Linas rengia ir maitina“. Tikslai ir uždaviniai: (1) supažindinti su lino istorija nuo sėmenų iki drabužių; (2) suteikti žinių, kada vartoti linų produktus – sėmenis ir linų sėmenų aliejų; (3) paaiškinti, kaip iš kieto stiebelio atsiranda švelnus lino pluoštas; (4) parodyti kaip galima pasigaminti lininių servetėlių.  Edukacijos metu transliuojamoje vaizdo medžiagoje pamatys, kaipgi atrodo mūsų senelių taip vertintas linas kaip augalas, kaip pluoštas ir kaip maisto produktas; sužinos kaip galima pasigaminti nepakartojamą lininę servetėlę. Pasiekimų aprašas: po veiklos dalyviai sugebės: pažinti linų sėmenis, nusakyti, kam jie vartojami ir kuo naudingi. Žinos, kad linas – augalas, iš kurio gaminami siūlai ir audžiamos medžiagos. Išmoks naujų žodžių ir įtvirtins girdėtus: sėmenys, stiebelis, lino galvelė, aliejus, spaliai, pluoštas, siūlai, medžiaga, audeklas. Turės žinių, kaip iš audinio skiautelės pešiojimo būdu galima pasidaryti rankdarbį. Mokės paniūniuoti aukštaitišką linų rovimo dainą. Nuotoliniu būdu, dalyvaudama bendroje veikloje dalyvių grupė taps draugiškesnė ir artimesnė, vėlesnėse kontaktinėse diskusijose galės pasidalinti savo patirtais įspūdžiais.


Švietimo sistemoje, darbo rinkoje ir kitose gyvenimo srityse akcentuojama kūrybiškumo svarba. Kūrybiškumas (kaip vidinė žmogaus savybė) apibrėžiamas, kaip gebėjimas atrasti naujas idėjas, mąstyti savarankiškai, greitai orientuotis probleminėse situacijose, rasti netipinius sprendimus. Edukacijos "Užkurk vėją kalvoje: kūrybiškumo lavinimo dirbtuvės" metu mokiniai sužinos individualaus ir komandinio kūrybiškumo lavinimo metodus, daugelį jų išbandys praktiškai. Dalyviai sužinos, kodėl kartais svarbu neskubėti ir atidėti darbus, kaip sėkmingai parduoti akmenį, apipavidalinti automobilių antenas, užsidirbti nešiojant marškinėlius, greitai atsibusti ryte, kokius akinius ir kvepalus naudoja šunys, kaip kurti pasakas, pavalgyti „aklai“ ir įveikti „Neįmanomą misiją“ užsiimti neurobika ir kaip su kūrybingumu susiję greipfrutai ? Edukacijos metu dalyviai „prasilauš“ kūrybingumo srityje ir šį gebėjimą galės panaudoti užsiimdami kūryba, lengviau mokydamiesi, atlikdami užduotis mokykloje ir susidurdami su gyvenimo iššūkiais.